Summary: لیجنڈز لیگ 2023 میں ایک میچ کے دوران سابق بلے باز گوتم گمبھیر اور سابق فاسٹ بولر سری سانتھ کے درمیان گرما گرم بحث سوشل میڈیا پر توجہ کا مرکز بنی ہوئی ہے۔

بدھ کو انڈین کیپٹلز اور گجرات جائنٹس کے درمیان ایلیمینیٹر میچ کے دوران ہونے والی گرما گرمی کو ٹھنڈا کرنے کے لیے امپائر کو مداخلت کرنا پڑی۔

اگلے دن اپنے انسٹاگرام چینل پر لائیو آتے ہوئے سری سانتھ نے کہا کہ گوتم گمبھیر انھیں لائیو ٹیلی ویژن چینل پر بار بار ’فکسر‘ کہہ رہے تھے۔

انھوں نے کہا کہ ’میں نے ایک بھی غلط لفظ استعمال نہیں کیا۔ آپ لوگ سچ کا ساتھ دیں۔ وہ نہ صرف میرے ساتھ بلکہ بہت سے لوگوں کے ساتھ ایسا کرتا رہا ہے۔ میں نہیں جانتا کہ انھوں نے یہ کیوں شروع کیا۔‘

سری سانتھ نے مزید کہا کہ ’ان کی ٹیم کے لوگ کہہ رہے ہیں کہ وہ سکسر، سکسر کہہ رہا تھا، جبکہ اس نے کہا ہے کہ تم فکسر ہو، فکسر ہو۔ یہ بات کرنے کا کوئی طریقہ نہیں ہے۔ میں اسے اسی وقت چھوڑنے کا سوچ رہا ہوں، لیکن اس کے لوگ اسے بچانے کی کوشش کر رہے ہیں۔ میں آپ سے درخواست کرتا ہوں کہ ان کی جانب سے پھیلائے گئے جھوٹ کا شکار نہ ہوں۔‘

انھوں نے کہا کہ گوتم گمبھیر کے پاس پیبلک ریلیشنز کی ایک بڑی ٹیم اور بہت زیادہ پیسہ ہے اور وہ اس کے ذریعے سوشل میڈیا پر یہ غلط پیغام پھیلا رہے ہیں جبکہ وہ (سری سانتھ) ایک عام سے آدمی ہیں اور ان کے پاس اتنا پیسا نہیں ہے۔

ایک اور ویڈیو میں سری سانتھ نے کہا کہ ’گوتم ہمیشہ اپنے ساتھی کھلاڑیوں کے ساتھ بھی بلاوجہ لڑتے رہے ہیں اور وہ اپنے سینیئر کھلاڑیوں کی عزت بھی نہیں کرتے۔‘

ان کا کہنا تھا کہ آج بھی ایسا ہی ہوا ہے اور بنا کسی وجہ سے گوتم نے ایسی باتیں کہیں جو انھیں نہیں کہنی چاہیے تھیں۔ ’میں یہ واضح کرنا چاہتا ہوں کہ اس میں میری کوئی غلطی نہیں ہے۔ انھوں نے کرکٹ فیلڈ میں جو الفاظ استعمال کیے وہ قابل قبول نہیں ہیں۔‘

اس کے بعد گوتم گمبھیر نے انسٹاگرام پر اپنی ایک تصویر شیئر کرتے ہوئے طنزاً لکھا کہ جب پوری دنیا توجہ حاصل کرنے کے پیچھے بھاگ رہی ہے تو ایسی صورتحال میں مسکرانا ہی بہتر ہے۔

ان کی پوسٹ پر تبصرہ کرتے ہوئے سابق انڈین کرکٹر عرفان پٹھان نے کہا کہ مسکراہٹ بہترین جواب ہے۔

اس پوسٹ پر سری سانتھ نے بھی جواب دیا ہے۔ انھوں نے لکھا کہ آپ نے کھلاڑی اور بھائی ہونے کی تمام حدیں پار کر دیں اور اس سے بڑھ کر آپ لوگوں کی نمائندگی کرتے ہیں پھر بھی آپ ہر کرکٹر سے جھگڑتے رہتے ہیں۔

سری سانتھ نے لکھا کہ ’آپ کو کیا مسئلہ ہے؟ میں صرف مسکرایا اور آپ نے مجھے پر فکسر کا لیبل لگا دیا۔ کیا آپ سپریم کورٹ سے بھی بالاتر ہیں؟ آپ کو اس طرح بولنے کا کوئی حق نہیں ہے۔ امپائرز سے بھی بدسلوکی کرنے کے بعد آپ مسکراتے رہے۔‘

انھوں نے لکھا کہ ’آپ ایک مغرور انسان ہیں اور آپ اپنے مداحوں کی عزت بھی نہیں کرتے جو آپ سے محبت کرتے ہیں۔ کل تک میں آپ کی اور آپ کی فیملی کی بہت عزت کرتا تھا۔ تاہم، آپ نے صرف ایک بار نہیں بلکہ سات سے آٹھ بار تضحیک آمیز لفظ فکسر کا استعمال کیا اور آپ نے امپائرز اور مجھے مشتعل کرنے کے لیے قابل اعتراض الفاظ استعمال کیے۔‘

سری سانتھ نے لکھا کہ ’اگر کوئی شخص وہی تجربہ کرتا ہے جو میں نے کل کیا، تو وہ آپ کو کبھی معاف نہیں کرے گا۔ آپ خود جانتے ہیں کہ آپ نے جو کہا ہے وہ غلط ہے۔ مجھے پورا یقین ہے کہ خدا بھی آپ کو اس کے لیے کبھی معاف نہیں کرے گا۔‘

وشواجیت نامی صارف نے سوشل میڈیا پلیٹ فارٹ ایکس پر لکھا کہ ’گوتم گمبھیر کبھی لڑائی شروع نہیں کرتے لیکن اگر آپ لڑائی شروع کرتے ہیں تو گمبھیر اسے اپنے انداز میں ختم کرتے ہیں۔‘

سورو نامی صارف نے لکھا کہ ’سری سانتھ ٹھیک کہتے ہیں۔ گمبھیر صاحب کو ہر کھلاڑی کا احترام کرنا چاہیے۔‘

وپن تیواری نامی صارف نے تبصرہ کیا کہ ’گوتم گمبھیر نے اپنے شاٹس کھیلے اور جواب میں سری سانتھ نے گالی گلوچ کی۔ سری سانتھ کو کرکٹ پر توجہ دینی چاہیے لڑائی پر نہیں۔ اصول یہ ہے کہ جب کوئی لڑنے آئے تو مقابلہ کرو۔ سری سانتھ کرکٹ سے زیادہ لائم لائٹ میں رہنا چاہتے ہیں۔‘

وینا جین نامی صارف نے لکھا کہ گوتم گمبھیر کو اپنے رویے پر شرم آنی چاہیے۔

موفا نامی صارف نے لکھا کہ میچ میں گوتم گمبھیر سری سانتھ کی گیندوں کو باؤنڈری سے باہر دھکیل رہے تھے اور سری سانتھ انہیں اکسا رہے تھے۔ بعد میں انھوں نے گمبھیر کے رویے پر سوالات اٹھائے۔ سری سانتھ لائم لائٹ میں آنے کے لیے ایسا کر رہے ہیں۔

16 مئی 2013 کو راجستھان رائلز کے تین کھلاڑیوں کو آئی پی ایل میں سپاٹ فکسنگ کے الزام میں دہلی میں گرفتار کیا گیا تھا۔

ان میں انکت چوان، اجیت چنڈیلا کے ساتھ سری سانتھ کا نام بھی شامل تھا۔ اس کے فوراً بعد بی سی سی آئی نے تینوں کھلاڑیوں کو فوری طور پر معطل کر دیا تھا۔ جس کے بعد سری سانتھ کی کرکٹ تقریباً ختم ہو گئی تھی کیونکہ بی سی سی آئی نے ان پر تاحیات پابندی لگا دی تھی۔

کیرالہ ہائی کورٹ نے سری سانتھ پر لگائی گئی تاحیات پابندی کو برقرار رکھا تھا۔

سری سانتھ نے اس فیصلے کو سپریم کورٹ میں چیلنج کیا اور سال 2019 میں سپریم کورٹ نے ان پر لگائی گئی پابندی کو ہٹا دیا۔

سری سانتھ اپنی بولنگ کی وجہ سے خبروں میں رہنے سے زیادہ دوسری وجوہات کی وجہ سے خبروں میں رہے۔ تنازعات کے ساتھ ان کی طویل رفاقت ہے۔ سال 2008 میں سری سانتھ اور ہربھجن سنگھ کے درمیان ’تھپڑ مارنے کا واقعہ‘ ہوا تھا۔ اس وقت سری سانتھ آئی پی ایل میں کنگز الیون اور ہربھجن ممبئی انڈینز کے لیے کھیلا کرتے تھے۔

میچ کے دوران ہربھجن سنگھ کے مبینہ تھپڑ کے بعد سری سانتھ کو کیمرے پر پھوٹ پھوٹ کر روتے ہوئے دیکھا گیا اور بعد ازاں ایک ٹویٹ میں انھوں نے کہا کہ یہ سب منصوبہ بند تھا اور انھیں بالکل بھی تھپڑ نہیں مارا گیا۔

ایک بار سری سانتھ کی بنگلورو کے ایک ہوٹل کے عملے سے جھڑپ ہوئی تھی جس پر بورڈ نے ان سے وضاحت طلب کی تھی۔

سال 2007 میں انگلینڈ کے خلاف میچ میں وہ جان بوجھ کر انگلینڈ کے کپتان مائیکل وان سے ٹکرا گئے تھے جس پر انھیں میچ فیس کا نصف جرمانہ ادا کرنا پڑا تھا۔

آئی سی سی کے مطابق سری سانتھ جنوبی افریقہ کے خلاف میچ میں آؤٹ ہونے کے بعد ہاشم آملہ کی طرف بھاگے تھے اور امپائرز نے اس کی شکایت کی جس کے بعد سری سانتھ کی میچ فیس میں 20 فیصد کمی کر دی گئی۔

سری سانتھ پر آئی سی سی کی ’لوگو‘ پالیسی کی خلاف ورزی کا الزام تھا۔ آئی سی سی کی پالیسی یہ تھی کہ پلین شرٹ کے نیچے ایک سادہ سفید ٹی شرٹ پہنی جا سکتی تھی اور سری سانتھ نے کالی ٹی شرٹ پہنی تھی جس کے نیچے ’لوگو‘ تھا۔

گوتم گمبھیر بھی پچھلے چند مہینوں سے میدان کے اندر اور باہر خبروں میں ہیں۔ ان تنازعات میں کوہلی کے ساتھ جھگڑا اور میدان چھوڑتے وقت مداحوں کے بارے میں مبینہ قابل اعتراض ریمارکس بھی شامل ہیں۔


Summary: 11 دسمبر 2001 کو پیش آنے والا یہ واقعہ اور اس کی تاریخ بھلائے جا چکے ہیں جس کے تحت چین کو عالمی تجارتی تنظیم (ورلڈ ٹریڈ آرگنائزیشن) میں شامل کیا گیا تھا۔ لیکن اس معاہدے نے امریکہ، یورپ اور ایشیا سمیت تیل اوردھاتوں جیسے قیمتی وسائل سے مالا مال کسی بھی ملک کی معاشی تاریخ کو بدل کر رکھ دیا۔

2001 میں امریکہ میں ہونے والے 9/11 کے حملے اور اس کے نتائج ہی دنیا کی توجہ کا مرکز تھے۔ لیکن اس حملے کے ٹھیک تین ماہ بعد ہی ایک ایسا واقعہ پیش آیا جس نے دنیا پر 9/11 کے اثرات سے بھی زیادہ بڑی تبدیلی کی بنیاد رکھی۔

یہ ایک ایسا واقعہ تھا جس پر اس وقت زیادہ دھیان نہیں دیا گیا لیکن اس کے معاشی اور جغرافیائی اثرات آج بھی سب کو یاد ہیں۔ یہی معاہدہ عالمی مالیاتی بحران کی جڑ بنا۔ اسی کی بنا پر صنعتی پیداوار سے جڑی نوکریاں چین کے حوالے کر دی گئیں جس نے مغربی دنیا خصوصاً جی سیون ممالک میں سیاسی بحران پیدا کر دیا۔

اس وقت اس معاہدے کی حمایت کرنے والوں، جن میں سابق امریکی صدر بل کلنٹن بھی شامل تھے، کا ماننا تھا کہ 'جمہوریت کی سب سے مضبوط اقدار سمجھی جانے والی معاشی آزادی کی چین تک رسائی سے دنیا کے سب سے زیادہ آّبادی والے ملک میں سیاسی آزادی کا راستہ بھی ممکن ہو سکے گا۔'

بل کلنٹن نے اس وقت کہا تھا کہ 'جب افراد کے پاس صرف خواب دیکھنے کی ہی نہیں، بلکہ خواب پانے کی بھی طاقت ہوتی ہے، تو وہ مطالبہ کرتے ہیں کہ ریاستی معاملات میں ان کی رائے کو بھی اہمیت دی جائے۔'

لیکن یہ حکمت عملی کامیاب نہیں ہوئی۔ بلکہ چین نے دنیا کی دوسری بڑی معاشی قوت بننے کا سفر شروع کر دیا۔ اس سفر کا انجام عنقریب چین کو دنیا کی سب سے بڑی معاشی طاقت بن جانے کی شکل میں ہو گا۔

یہ اعتراف حال ہی میں عالمی تجارتی تنظیم میں چین کی شمولیت کے معاہدے میں شریک امریکی نمائندہ شارلین بارشیفسکی نے بھی رواں ہفتے واشنگٹن میں کیا۔

وہاں انٹرنیشنل ٹریڈ ایسوسی ایشن کے پینل سے بات کرتے ہوئے ان کا کہنا تھا کہ چین کے اقتصادی ماڈل نے اس مغربی نقطہ نظر کو 'کسی حد تک غلط' ثابت کیا ہے کہ کسی ملک میں اختراعی معاشرے کے ہوتے ہوئے سیاسی کنٹرول نہیں رکھا جا سکتا۔

انھوں نے مذید کہا کہ اس کا یہ ہرگز مطلب نہیں کہ چین کی اختراعی صلاحیت کی وجہ اس کا معاشی ماڈل ہے لیکن اگر کوئی نظام  مغرب کی نظر میں بے جوڑ ہے تو حقیقتا ضروری نہیں کہ ایسا ہی ہو۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

واضح رہے کہ سنہ 2000 تک چین کا عالمی تجارتی کردار پلاسٹک کی سستی مصنوعات کے سب سے بڑے صنعت کار کا تھا جو اہم تو تھا لیکن اتنا نہیں کہ وہ دنیا ہی بدل دیتا یا معاشی طور پر چین کو اتنا مضبوط کر دیتا جتنا وہ آج ہے۔

تجارتی دنیا میں چین کی ترقی نے ایک عالمی تبدیلی کی بنیاد رکھی جس کی وجہ چین کی افرادی قوت اور اعلی معیار کی فیکٹریوں کے ساتھ ساتھ مغربی ملٹی نیشنل کمپنیوں کے ساتھ چینی حکومت کے خصوصی تعلقات بھی تھے۔ اس طاقت ور امتزاج نے رفتہ رفتہ کرہ ارض کا نقشہ بدل دیا۔

ورلڈ ٹریڈ آرگنائزیشن کا حصہ بن جانے کے بعد چین میں کم آمدن پر کام کرنے والے مزدوروں کی فوج نے مغربی معیار زندگی کی اشیا تیار کرنا شروع کر دیں اور چین نے با آسانی دنیا کی بڑی کمپنیوں کے ذریعے اپنے آپ کو عالمی رسد کی ضرورت بنا لیا۔

اقتصادی ماہرین نے اس کو 'سپلائی شاک' کا نام دیا ہے یعنی رسد کا جھٹکا جس کے اثرات یقینا ہلا دینے والے ہی تھے جو آج بھی پوری دنیا میں گونج رہے ہیں۔

چین اور عالمی تجارتی منڈی کے ملاپ نے انتہائی اہم معاشی کامیابیوں کو جنم دیا۔ ان میں سے سب سے اہم انتہائی غربت کا خاتمہ ہے جو چین کی ورلڈ ٹریڈ آرگنائزیشن میں شمولیت سے قبل پچاس کروڑ افراد سے کم ہو کر اب تقریبا صفر ہو چکی ہے۔

اس دوران چین کی معیشت میں 12 گنا اضافہ ہوا ہے جب کہ زرمبادلہ کے ذخائر 16 گنا اضافے کے ساتھ ڈھائی ٹرلین ڈالر تک پہنچ چکے ہیں۔

سنہ 2000 میں چین دنیا میں مصنوعات برآمد کرنے والا ساتواں بڑا ملک تھا۔ لیکن حیران کن سالانہ ترقی کی رفتار نے اسے کم ہی عرصے میں پہلے نمبر تک پہنچا دیا۔

اس کا اندازہ صرف کنٹینرز کی تعداد سے لگایا جا سکتا ہے جنہیں عالمی تجارت کی علامت سمجھا جاتا ہے۔ چین کی ورلڈ ٹریڈ آرگنائزیشن میں شمولیت کے پانچ سال کے اندر اندر چین جانے اور آنے والے کنٹینرز کی تعداد چار کروڑ سے آٹھ کروڑ پر پہنچ گئی جس میں 2011تک مزید تین گنا اضافہ ہو چکا تھا۔

گذشتہ سال ان کنٹینرز کی تعداد 245 ملین تھی۔ اہم بات یہ ہے کہ ان میں سے چین جانے والے آدھے کنٹینرز خالی تھے لیکن چین سے جانے والے تمام کنٹینرز بھرے ہوئے تھے۔

اس معاشی ترقی کے ساتھ ہی ساتھ چین میں سڑکوں کے جال میں بھی بے پناہ اضافہ ہوا ہے۔ 1997 میں چین میں 4700 کلومیٹر طویل سڑکیں تھیں۔ 2020 میں چین میں 161000 کلومیٹر طویل سڑکیں موجود تھیں جو ملک کے 99 فیصد شہروں کو جوڑتی ہیں اور دنیا میں سڑکوں کا سب سے بڑا نیٹ ورک ہیں۔

چین کی مصنوعات کی برآمدی منڈی کو رواں رکھنے کے لیے اسے دھاتوں، معدنیات اور قدرتی ایندھن جیسے مواد کی بھی ضرورت تھی جس میں سب سے اہم سٹیل ہے۔

سنہ 2005 میں چین نے پہلی بار سٹیل کی برآمد بھی شروع کی اور آج دنیا میں سٹیل بر آمد کرنے والا سب سے بڑا ملک بن چکا ہے۔ 1990 کی دہائی میں چین میں سٹیل کی سالانہ پیداوار تقریباً 100 ملین ٹن تھی جو 2020 میں سالانہ ایک ارب ٹن سے تجاوز کر چکی ہے۔ کچھ ایسا ہی حال پیداوار کے لیے درکار دیگر اشیا کا بھی ہے۔

الیکٹرانکس، کپڑے، کھلونے اور فرنیچر سمیت چین دنیا بھر میں رسد کے معاملے میں سب سے بڑا ذریعہ بن چکا ہے۔ سنہ 2000 سے 2005 تک چین سے کپڑوں کی بر آمد میں دو گنا اضافہ ہوا اور عالمی طور پر اس کا حصہ ایک تہائی پر جا پہنچا۔

وقت کے ساتھ ساتھ چین میں بڑھتی ہوئی قیمتوں کی وجہ سے کپڑوں کی مصنوعات کی تیاری کا کام بنگلہ دیش اور ویتنام جیسے ممالک میں بھی منتقل ہوا۔

ورلڈ ٹریڈ آرگنائزیشن میں چین کی شمولیت کو ممکن بنانے والے وزیر لانگ یانگٹو کہتے ہیں کہ چین کی شمولیت کو امریکہ اور مغرب میں پیداواری نوکریوں میں کمی سے جوڑنا غلط ہو گا۔ 'اصل معاملہ یہ تھا کہ جب چین کی اقتصادی ترقی کا آغاز ہوا تو اپنے ساتھ ساتھ چین  نے پوری دنیا کو بھی ایکسپورٹ مارکیٹ فراہم کی۔'

وہ کہتے ہیں کہ کسی کو الزام دینا آسان تو ہے لیکن اس سے کوئی مسئلہ حل نہیں ہوتا۔ اگر چین نہ ہوتا تو عین ممکن ہے امریکہ کی پیداواری نوکریاں میکسیکو منتقل ہو جاتیں۔'

انھو ں نے شیشہ بنانے والے ایک چینی صنعت کار کی کہانی سنائی جسے امریکہ میں فیکٹری کھولنے میں مشکلات درپیش تھیں۔

'اس کو وہاں اچھے کام کرنے والے ہی نہیں مل رہے تھے۔ اس نے مجھے کہا کہ وہاں مزدوروں کے پیٹ ہی بڑے ہیں۔'

سوال یہ ہے کہ کیا چین کی اقتصادی ترقی کے سفر کا دائرہ مکمل ہو چکا ہے؟ ورلڈ ٹریڈ آرگنائزیشن میں رہتے ہوئے چین نے انتہائی معاشی کامیابیاں حاصل کی ہیں لیکن سابق امریکی صدر ٹرمپ کے بعد موجودہ صدر جو بائیڈن بھی چین کے خلاف رکاوٹیں کھڑی کرنے میں دلچسپی لیتے دکھائی دیتے ہیں۔

امریکہ چین کے خلاف معاشی اور سفارتی سطح پر یورپ اور ایشیا میں نئی صف بندیاں کر رہا ہے۔

سابق امریکی تجارتی نمائندہ بارشیفسکی کے مطابق چین کی موجودہ ترقی کا نتیجہ ٹکراؤ کی شکل میں نکلے گا۔ 'یہ ایک ایسا اقتصادی ماڈل ہے جو ریاست کے زیر تسلط ہے اور وہ من مانی انڈسٹری کو فوائد دیتی ہے اور مزید مضبوط ہوتی ہے۔ اگر چین اس کے نتیجے میں خود سے یہ سمجھتا ہے کہ چوتھے صنعتی انقلاب کا لیڈر بن جائے گا تو ورلڈ ٹریڈ آرگنائزیشن کے لیے یہ معاملہ کچھ مشکل ہو جائے گا۔'

تو 20 سال بعد ایک ایسے فیصلے نے دنیا بدل دی جس پر زیادہ دھیان نہیں دیا گیا۔

چین کے لیے اس کا نتیجہ ایک بڑی کامیابی کی شکل میں نکلا جب کہ مغربی دنیا کی حکمت عملی ناکام رہی۔ الٹا یہ ہوا کہ سیاسی طور پر چین مغرب جیسا ہوتا، معاشی طور پر مغرب چین جیسا ہونے لگا ہے۔


Summary: شرح سود میں مسلسل اضافے کی وجہ سے ترقی پزیر ممالک کے لیے بیرونی قرضوں کی ادائیگی مشکل تر ہوتی جا رہی ہے اور ایشیا کی ابھرتی ہوئی معیشتوں پر دباؤ بڑھتا جا رہا ہے۔

سری لنکا ایشیا پیسیفِک کے خطے میں گزشتہ بیس برسوں میں بیرونی قرضوں پر ڈیفالٹ کرنے والا پہلا ملک ہے

سری لنکا کو گزشتہ کچھ عرصے سے شدید معاشی بحران کا سامنا ہے اور حکومت کے خلاف شدید ہنگاموں کے بعد صدر ملک سے فرار ہو چکے ہیں لیکن بین الاقوامی مالیاتی ادارے (آئی ایم ایف) کی سربراہ نے خبردار کیا ہے کہ کچھ دیگر ممالک کو بھی سری لنکا جیسی صورتحال کا سامنا کرنا پڑ سکتا ہے۔

16 جولائی کو آئی ایم ایف کی ڈائریکٹر کرسٹلینا جورجیوا کا کہنا تھا کہ وہ ممالک جنھوں نے بہت زیادہ قرض لے رکھا ہے اور ان کے پاس اپنی پالیسی بدلنے کی گنجائش کم ہے، انھیں کہیں دور جانے کی ضرورت نہیں بلکہ یہ ممالک سری لنکا کی مثال سے ہی سبق لے سکتے ہیں۔

ان کا کہنا تھا کہ گزشتہ کئی ماہ سے ترقی پزیر ممالک سے سرمایہ مسلسل بیرون ملک جا رہا ہے جس کی وجہ سے ان ممالک کے اس خواب کو دھچکہ لگا کہ وہ بھی ترقی یافتہ معیشتوں کی صف میں شامل ہو سکتے ہیں۔

سری لنکا کو زرمبادلہ کے بحران کا سامنا ہے اور اسے اپنی دو کروڑ 20 لاکھ کی آبادی کے لیے خوراک، ایندھن اور ادویات جیسی بنیادی ضروریات درآمد کرنے میں شدید مشکلات پیش آ رہی ہیں۔

افراط زر میں 50 فیصد تک کا اضافہ ہو چکا ہے اور گزشتہ برس کے مقابلے میں اشیائے خورد و نوش کی قیمتوں میں 80 فیصد اضافہ ہو چکا ہے۔ موجودہ سال میں امریکی ڈالر اور دنیا کی دیگر کرنسیوں کے مقابلے میں سری لنکن روپے کی قدر میں بہت کمی ہو گئی ہے۔

اکثر لوگ سمجھتے ہیں کہ معاشی بحران کی ذمہ داری صدر راجا پکشے کی تباہ کن معاشی پالسیاں تھیں اور کورونا وائرس کی وبا  نے بھی جلتی پر تیل کا کام کیا۔

گذشتہ کئی برسوں میں سری لنکا نے خود پر قرضوں کا بوجھ لاد لیا ہے۔ یہاں تک کہ گذشتہ ماہ سری لنکا ایشیا پیسیفِک خطے کا وہ پہلا ملک بن گیا جو پچھے بیس برس میں بیرونی قضے واپس نہ کرنے کی وجہ سے ڈیفالٹ کر گیا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سری لنکا کے حکام حالیہ عرصے میں قرضوں کے دلدل سے نکلنے کے لیے آئی ایم ایف سے تین ارب ڈالر کے بیل آؤٹ پیکج کے لیے بات چیت کرتے رہے ہیں لیکن ملک میں جاری سیاسی افراتفری کی وجہ سے فی الحال یہ مذاکرات بھی تعطل کا شکار ہیں۔

لیکن یہ مسائل اب سری لنکا تک محدود نہیں رہے بلکہ خطے کے دیگر ممالک کو بھی اب افراط زر اور شرح سود میں اضافہ، کرنسی کی قدر میں کمی، بڑھتے ہوئے بیرونی قرضوں اور زرمبادلہ کی شدید کمی جیسے مسائل کا سامنا کرنا پڑ رہا ہے۔

خطے کے یہ ترقی پزیر ممالک ایک عرصے سے بیرونی قرضوں کے لیے زیادہ انحصار چین پر کرتے رہے ہیں جس کی وجہ سے اپنے اندرونی معاشی معاملات پر ان ممالک کی گرفت کمزور پڑتی رہی ہے۔ چین ان ممالک کو قرض دیتے وقت کیا شرائط طے کرتا ہے، اس حوالے سے صورتحال خاصی غیر واضح ہے اور یہ بھی واضح نہیں کہ ان قرضوں کی بروقت واپسی نہ ہونے کی صورت میں انھیں کیسے ریسٹرکچر کیا جاتا رہا ہے۔

انٹرنیشل کرائسِز گروپ سے منسلک ماہرڑ ایلن کینان کہتے ہیں کہ چین کی غلطی یہ ہے کہ وہ قرض دینے کے ساتھ ساتھ ایشیا پیسیفِک کے ترقی پزیر ممالک کو ایسے مہنگے ترقیاتی منصوبوں کی ترغیب دیتا رہا ہے، جن سے معیشت کو زیادہ فائدہ نہیں ہوتا۔

’اس کے علاوہ چین کی دوسری بڑی غلطی یہ ہے کہ وہ سری لنکا کے حمکران پکشا خاندان اور اس کی پالیسیوں کی کھلی حمایت کرتا رہا ہے۔ سری لنکا کے معاشی بحران میں اس خاندان کی سیاسی ناکامیوں کا بہت بڑا ہاتھ ہے اور جب تک ملک میں آئینی تبدیلی کے ذریعے اس کا کوئی علاج نہیں کیا جاتا اور  سیاسی کلچر کو فروغ نہیں دیا جاتا، اس بات کے امکانات کم ہیں کہ سری لنکا اس بحران سے نکل پائے گا جو اب اس کے لیے ایک ڈراؤنا خواب بن چکا ہے۔‘

فکرمندی کی بات یہ ہے کہ خطے کے کچھ دیگر ممالک بھی اسی ڈگر پر چل رہے ہیں۔

لاؤس چین سے گزشتہ برسوں میں قرضے لیتا رہا ہے اور اب اسے ڈیفالٹ کے خطرے کا سامنا ہے

چاروں اطراف سے خشکی سے گھرے ہوئے 75 لاکھ آبادی کے اس ملک کو بھی گذشتہ کئی ماہ سے قرضوں کی عدم ادائیگی اور زرمبادلہ کی کمی کی وجہ سے ڈیفالٹ کر جانے کے خطے کا سامنا ہے۔

حالیے عرصے میں یوکرین پر روسی حملے کے بعد عالمی منڈیوں میں تیل کی قیمتوں میں اضافے کی وجہ سے لاؤس میں بھی خوراک کی قیمتوں میں اضافہ ہو گیا ہے۔ لاؤس کی تقریباً ایک تہائی آبادی خط غربت سے نیچے ہے اور یہ لوگ مہنگائی سے سب سے زیادہ متاثر ہو رہے ہیں۔

مقامی ذرائع ابلاغ کے مطابق پیٹرول اور ڈیزل کے لیے گاڑیوں کی طویل قطاریں اب معمول بنتی جا رہی ہیں اور کئی خاندان توانائی کے بِل ادا کرنے سے قاصر ہیں۔

لاؤس کی کرنسی ( کِپ) کی قدر مسلسل کم ہوتی رہی ہے اور اس سال ڈالر کے مقابلے میں اس کی قیمت ایک تہائی سے زیادہ گر چکی ہے۔

امریکہ میں شرح سود میں اضافے سے ڈالر مضبوط ہو گیا ہے جس سے ترقی پزیر ممالک کی کرنسیاں مزید کمزور پڑ گئی ہیں اور ان ممالک پر قرضوں کا بوجھ بڑھ گیا ہے اور درآمدات مہنگی ہو گئی ہیں۔

لاؤس، جو کہ پہلے سے ہی قرضوں میں ڈوبا ہوا تھا اب اسے قرضے واپس کرنے اور بیرون ملک سے ایندھن خریدنے میں شدید مشکلات پیش آ رہی ہیں۔ عالمی بینک کا کہنا ہے کہ گذشتہ سال دسمبر تک لاؤس کے زرمبادلہ کے ذخائر کم ہو کر محض ایک اعشیارہ تین ارب ڈالر رہ گئے تھے۔ سنہ 2025 تک لاؤس کو تقریباً اتنی ہی رقم بیرونی قرضوں کی ادائیگی کی مدد میں درکار ہوگی، اور یہ رقم  مجموی ٹیکس کے نصف کے برابر ہے۔

اس معاشی عدم توازن کا نتیجہ یہ ہے کہ گذشتہ ماہ قرضوں کی ادائیگی کی اہلیت کا جائزہ لینے والے ادارے ’موڈیز‘ نے لاؤس کی درجہ بندی میں کمی کر کے اسے ’جنک‘ کی فہرست میں ڈال دیا یعنی وہ ممالک جنھیں قرض دینا انتہائی خطرناک ہو سکتا ہے۔

پن بجلی اور ریلوے کے بڑے بڑے منصوبوں کے لیے چین نے لاؤس کو گذشتہ چند برسوں میں بڑے قرضے دیے۔ چین کے سرکاری خبر رساں ادارے سے بات کرتے ہوئے لاؤس کے سرکاری حکام کا کہنا تھا کہ چین کی مدد سے صرف گذشتہ ایک سال میں ملک میں 813 منصوبوں کا آغاز کیا گیا جن کی کل مالیت 16 ارب ڈالر سے زیادہ ہے۔

عالمی بینک کے مطابق سنہ 2021 میں لاؤس کے قرضوں کی کل مالیت اس کی مجموعی قومی پیداوار کے 88 فیصد کے برابر ہو چکی تھی، جس میں سے تقریباً نصف رقم چینی قرضوں پر مشتمل تھی۔

ماہرین کہتے ہیں کہ لاؤس کی معاشی بدحالی کی ذمہ دار حکمران جماعت، لاؤس پیپلز ریوولوشنری پارٹی (عوامی انقلابی جماعت) کی ناقص حکمت عملی ہے جو سنہ 1975 سے ملک پر حکمرانی کر رہی ہے۔

لیکن مُوڈیز کے خیال میں چین کے ساتھ لاؤس کی تجارت، خاص طور پر چین کی جانب سے پن بجلی کی فراہمی ایک مثبت چیز ہے کیونکہ اس سے ’لاؤس کو یہ وقع مل گیا ہے کہ وہ اپنی معیشت کو خطرناک حدود میں جانے سے روک سکے اور اسے آئی ایم ایف کے پیکج کی ضرورت نہ پڑے۔‘

حکومت کی جانب سے رعایت ختم کیے جانے کے نتیجے میں مئی کے آخری دنوں کے مقابلے میں آج پاکستان میں پیٹرول اور ڈیزل کی قیمتوں میں تقریباً  90 فیصد اضافہ ہو چکا ہے۔

پاکستانی معیشت مشکل میں ہے اور اشیائے صرف کی قیمتوں میں بہت اضافہ ہو گیا ہے۔ جون میں سالانہ افراط زر کی شرح تیرہ سال کی بلند ترین شرح ( 21 اعشاریہ تین فیصد) تک پہنچ چکی تھی۔

سری لنکا اور لاؤس کی طرح پاکستان کو بھی غیر ملکی کرنسی ( خـاص طور پر ڈالرز)  کی کمی کا سامنا ہے اور اس کے زرمبادلہ کے ذخائر گذشتہ برس اگست کے مقابلے میں نصف ہو چکے ہیں۔

پاکستان دنیا میں چائے درآمد کرنے والا سب سے بڑا ملک ہے اور وہ اس پر سالانہ 515 ملین ڈالر خرچ کر رہا ہے

اخراجات اور آمدن میں فرق کو کم کرنے کے لیے آئی ایم ایف کی شرائط کے تحت پاکستانی حکومت نے بڑی صنعتوں پر ایک سال کے لیے 10 فیصد کا اضافی ٹیکس عائد کیا۔

ایس این پی گلوبل کے تجزیہ کار اینڈریو وُڈ  کہتے ہیں کہ ’اگر پاکستان ان فنڈز تک رسائی حاصل کر لیتا ہے، تو سعودی عرب اور متحدہ عرب امارات جیسے قرضہ دینے والے ممالک بھی پاکستان کو مزید قرضہ فراہم کر سکتے ہیں۔‘

پاکستان کے معاملے میں بھی چینی قرضوں کا کردار دکھائی دیتا ہے کیونکہ عام تاثر یہی ہے کہ پاکستان کے بیرونی قرضوں کا ایک چوتھائی چین کے جانب سے دیئے گئے قرضوں پر مشتمل ہے۔

تجزیہ کار اینڈریو وُڈ کے مطابق ’لگتا ہے کہ پاکستان نے چینی بینکوں سے تجارتی قرضوں کے سلسلے کو بحال کر لیا ہے جس کے بعد اس کے زرمبادلہ کے ذخائر میں بہتری آئی ہے اور اس بات کے اشارے موجود ہیں کہ پاکستانی حکام جولائی سے دسمبر کے عرصے میں ایک مرتبہ پھر چین سے مدد مانگیں گے۔‘

حالیہ عرصے میں مالدیپ کے قرضوں میں بہت زیادہ اضافہ ہوا ہے اور اب اس کے بیرونی قرضوں کا حجم اس کی مجموعی قومی پیداوار سے بھی زیادہ ہو چکا ہے۔

سری لنکا کی طرح، مالدیپ کی سیاحت پر منحصر معیشت کو بھی کورونا کی وبا نے کاری ضرب لگائی ہے۔

وہ ممالک جن کی معیشت کا بڑا انحصار سیاحت پر ہوتا ہے وہاں قرضوں کے خلاف عوامی مظاہروں کا رجحان زیادہ ہوتا ہے تاہم عالمی بینک کا کہنا ہے کہ مالدیپ کے جزیرے میں پیٹرول، ڈیزل کی قیمتوں میں اضافے پر معمول سے زیادہ بے چینی دیکھنے میں آتی ہے۔

عالمی بینک کے مطابق اس کی بڑی وجہ یہ ہے کہ مالدیپ کی معیشت میں تنوع نہیں اور اس کا انحصار سیاحت پر بہت زیادہ ہے۔

سرمایہ کاری کے لیے مشہور امریکہ بینک ’جے پی مورگن‘ کا کہنا ہے کہ اس بات کے خدشات موجود ہیں کہ مالدیپ سنہ 2023 کے آخر تک ڈیفالٹ کر جائے گا اور وہ اپنے بیرونی قرضے واپس کرنے کے قابل نہیں رہے گا۔

بنگلہ دیش میں اس برس مئی میں افراط زر کی شرح آٹھ برسوں کی بلند ترین سطح (سات اعشاریہ چا دو فیصد) تک پہنچ گئی تھی۔

زرمبادلہ کے ذخائر کی بگڑتی ہوئی صورتحال سے نمٹنے کے لیے حکومت نے فوری اقدامات کرتے ہوئے غیرضروری برآمدات پر پابندی لگا دی، بیرون ملک سے بھیجی جانے والی رقوم میں اضافے کے لیے قوانین میں نرمی کی اور سرکاری حکام کے بیرون ملک دوروں میں کمی کا اعلان کر دیا۔

ایس این پی گلوبل سے منسلک ماہر معاشیات، کِم اینگ ٹین کے مطابق پاکستان، بنگلہ دیش اور سری لنکا جیسے ممالک جنھیں کرنٹ اکاؤٹ میں خسارے کا سامنا رہتا ہے، وہاں اگر حکومتیں سبسڈی میں اضافہ کرنا چاہیں تو انھیں شدید مشکلات کا سامنا کرنا پڑتا ہے اور انھیں قرضوں کے لیے لامحالہ آئی ایم ایف اور دوسرے ممالک کا رخ کرنا پڑتا ہے تاہم اس مسئلے سے نمٹنے کے لیے  ’بنگلہ دیش کو حکومتی اخراجات کی ترجیحات میں تبدیلی کرنا پڑی اور صارفین پر مختلف پابندیاں لگانا پڑیں۔‘

کورونا سے شدید متاثر ہونے والی عالمی معیشت ابھی تک خطروں میں گھری ہوئی ہے اور کئی ممالک کو خوراک اور ایندھن کی بڑھتی ہوئی قیمتوں کے مسائل کا سامنا ہے۔

ایسے میں وہ ترقی پزیر ممالک جنھوں نے گزشتہ کئی برسوں میں بہت زیادہ قرضے لے لیے تھے، ان کے لیے عالمی معیشت کے اس طوفانی دور میں خود کو بچائے رکھنا زیادہ مشکل دکھائی دے رہا ہے۔


Summary: ان انڈین اور پاکستانی مالکان کی دوستی اور کاروباری شراکت کی کہانی دو، چار سال نہیں بلکہ اس صدی کے آغاز سے شروع ہوتی ہے۔

’امید ہے کہ جب مصباح الحق کی قیادت میں شاہد آفریدی اور کامران اکمل اپنے پرانے حریفوں عرفان پٹھان، ہربھجن سنگھ، محمد کیف، سریش رائنا اور دیگر کا سامنا کر رہے ہوں گے تو امریکہ میں لوگوں کو شاندار کرکٹ دیکھنے کو ملے گی۔‘

یہ امریکہ میں منعقد ہونے والی ٹی ٹین ماسٹرز کرکٹ لیگ کی ٹیم نیو یارک وارئیرز کے ایک پاکستانی نثراد امریکی مالک محمد کامران اعوان ہیں جنھوں نے بی بی سی سے اس بارے میں خصوصی بات کی ہے۔

اس ٹورنامنٹ میں چھ ٹیمیں حصہ لے رہی ہیں، جن میں زیادہ تعداد ایسے کھلاڑیوں پر مشتمل ہے جو بین الاقوامی کرکٹ سے ریٹائر ہو چکے ہیں۔ ان کھلاڑیوں میں انڈیا سے تعلق رکھنے والے دس وہ کھلاڑی بھی حصہ لے رہے ہیں جو سنہ 2011 کے ورلڈکپ کی فاتح ٹیم کا حصہ تھے۔

یہ لیگ 18 اگست سے شروع ہوئی ہے اور اس کا فائنل 27 اگست کو منعقد ہو گا۔ افتتاحی اور فائنل مقابلوں کے لیے پاکستان اور انڈیا کے فلمی ستاروں کو بھی مدعو کیا گیا ہے۔

ماسٹر لیگ میں چھ ٹیموں کے مالکان کا تعلق امریکہ، بنگلہ دیش اور انڈیا سے ہے۔ نیو یارک واریئر واحد فرینچائز ہے جس کے  مالکان میں دو انڈین اور دو پاکستانی ہیں۔

محمد کامران اعوان کا تعلق پاکستان کے صوبہ پنجاب سے ہے۔ انھوں نے اکاوئنٹس کی تعلیم پاکستان سے ہی حاصل کی اور پھر کچھ عرصے تک واہ کینٹ میں خدمات انجام دیتے رہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ان کا کہنا تھا کہ ’اسی دوران مجھے امریکہ کا ویزہ مل گیا اور میں امریکہ منتقل ہوگیا تھا۔ شروع میں تو مشکلات کا سامنا کرنا ہی پڑتا ہے مگر مجھے جلد ہی ایک اکاوئنٹس کمپنی میں ملازمت مل گئی تھی۔ اسی ملازمت کے دوران میرا رابطہ پریت کمال، گورمیت سنگھ سے ہوا جبکہ حسنین باجوہ سے ہمارا تعلق پانچ سال قبل بنا تھا۔‘

ادھر پریت کمال کا تعلق انڈیا کے صوبہ پنجاب سے ہے۔ ان کے والد امریکہ میں کاروبار کرتے ہیں۔

وہ کہتی ہیں کہ ’انھوں نے ہم سب کو میرے بچپن ہی میں امریکہ بلا لیا تھا۔ میں نے امریکہ میں اکاوئنٹس کی تعلیم حاصل کی تھی۔ اس دوران میں مختلف ملازمتیں کر کے اپنا خرچہ خود اٹھاتی تھی۔‘

پریت کمال کہتی ہیں کہ جب انھوں نے اپنے کیرئیر میں اکاوئنٹس کمپنی میں ملازمت شروع کیں تو وہاں پر پہلا رابطہ محمد کامران اعوان سے ہوا تھا۔

’وہ مجھ سے پہلے ہی وہاں پر کام کرتے تھے۔ پہلے ہی دن انھوں نے میری بہت مدد کی۔ وہ پہلا دن تھا جب میں نے محسوس کیا کہ میرا رابطہ ایک شاندار انسان سے ہوا ہے۔ پھر اب وہ رابطہ بہت اچھی دوستی اور کاروباری تعلق میں تبدیل ہوا۔‘

انھی میں سے ایک گورمیت سنگھ کا تعلق بھی انڈیا کے صوبہ پنجاب سے ہے۔ وہ 21 سال کی عمر میں امریکہ پڑھنے آئے تھے۔

وہ اپنے بارے میں بتاتے ہیں کہ ’مجھے میرے چچا نے سپانسر کیا تھا۔ میرے والد انڈیا میں سرکاری ملازم تھے۔ جب میں امریکہ آ رہا تھا تو انھوں نے میرے ٹکٹ کروانے کے علاوہ مجھے اٹھارہ سو ڈالر دیے تھے اور کہا تھا کہ یہ ہی میرے پاس ہیں۔‘

ان کا کہنا تھا کہ ’یہ اس دور کی بات ہے جب انڈیا میں ایک سرکاری ملازمت کی جمع پونجھی ہی 1800 ڈالر ہوتی تھی۔ امریکہ میں آیا تو اپنے اخراجات خود برداشت کرنے تھے۔ اس لیے یونیورسٹی کے ساتھ ساتھ دو دو شفٹوں میں کام بھی کرتا تھا۔ میرا خیال ہے کہ اس دور میں، میں 24 گھنٹوں میں سے تین، چار گھنٹے نیند کرتا تھا۔‘

گورمیت سنگھ بھی پریت کمال کی طرح بتاتے ہیں کہ تعلیم کے بعد ان کی پہلی ملازمت اکاوئنٹس کی اسی کمپنی میں تھی جس میں محمد کامران اعوان پہلے سے ملازمت کرتے تھے۔

گورمیت سنگھ بھی کہتے ہیں کہ ’دفتر میں پہلا رابطہ ہی کامران بھائی سے ہوا تھا۔ کامران بھائی کو مل کر محسوس ہی نہیں ہوا کہ ہم دو مختلف دیسوں سے تعلق رکھتے ہیں یا وہ مسلمان ہیں اور میں سکھ، ہمارے درمیان ایک ایسا تعلق بن گیا جس کو میں چھوٹے بھائی اور بڑے بھائی کا نام دیتا ہوں۔‘

ان کا کہنا تھا کہ ملازمت کے دوران ہی میں اکثر کہتا کہ مجھے اچھی ملازمت چاہیے۔ جس پر کامران بھائی کہتے کہ صبر کرو ہم مل کر کچھ کرتے ہیں۔

پریت بھی کہتی تھیں کہ ’ہمیں کچھ بہتر کرنا تھا۔ اس دوران ہم سوچتے رہے کہ کیا کرنا چاہیے، کیا ہوسکتا ہے۔‘

’اکثر کامران بھائی اس پر بات کرتے تھے۔ ان کی رائے بڑی دوٹوک تھی کہ ہمیں کچھ اپنا کرنا چاہیے۔‘

گورمیت سنگھ کہتے ہیں کہ ’ہم تینوں کے لیے ایک مسئلہ یہ تھا کہ ملازمت چھوڑ کر اپنا کاروبار کرتے تو مشکلات تو موجود تھیں۔ بس اس پر سوچتے رہے اور دیکھتے رہے کہ کیا کرسکتے ہیں۔

’ہمارے درمیان ایک بات طے ہو گئی تھی کہ حتمی فیصلہ کامران بھائی ہی نے کرنا ہے اور ہم نے اس پر عمل کرنا تھا۔‘

پریت کمال کا کہنا تھا کہ ’بہت سوچ سمجھ کر ہم نے فیصلہ کر ہی لیا اور پھر ایک روز ملازمت چھوڑ کر اپنی اکاوئنٹس کی کمپنی بنا لی۔‘

گورمیت سنگھ کہتے ہیں کہ ’کامران بھائی ہم سے سینیئر تھے۔ میں اور پریت دفتر میں بیٹھتے تھے جبکہ کامران بھائی مختلف کلائنٹس سے رابطے کرتے تھے۔

’ہمیں پہلا کام ملنے میں شاید تین ماہ لگ گئے۔ یہ بھی کامران بھائی کی وجہ سے ممکن ہوا تھا کہ وہ ہم سے سنیئر تھے اور لوگ انھیں جانتے تھے۔‘

پریت کمال کا کہنا ہے کہ ’ہم نے آغاز ہی سے اپنے کام پر فوکس کیا، کوالٹی کی سروس فراہم کی جس کے نتیجے میں ایک کے بعد دوسرا اور دوسرے کے بعد تیسرا گاہگ بنتا چلا گیا اور دو، تین سالوں میں ہم اکاوئنٹس کے بزنس میں ایک اچھی کمپنی بن گئے۔‘

محمد کامران اعوان کہتے ہیں کہ ’اکاوئنٹس کی کمپنی بنائی تو ہم تینوں کے کچھ مقاصد تھے۔ ظاہر ہے امریکہ آ کر ایک بہتر زندگی اور اچھا کاروبار ہمارا مقصد تھا۔‘

’امریکہ میں کام کرنے والوں کے لیے بہت مواقع ہیں۔ ہم نے بھی محنت اور ایمانداری سے کام کیا جس کا پھل ہمیں ملا۔ پہلے ہم صرف اکاوئنٹس کا کام کرتے تھے۔ مگر اس کے ساتھ ہم نے کام کو پھیلانا شروع کردیا۔‘

ان کا کہنا تھا کہ ’ہم نے وقت کے ساتھ پراپرٹی، ریسٹورنٹ، سٹورز، ہوٹل  اوردیگر کاروبار کرنا شروع کردیے۔ جب ہم نے اکاؤنٹس کی کمپنی شروع کی تھی تو اس میں ہمارے پاس صرف دو کا سٹاف تھا۔ مگر آج ہمارے پاس چار سو لوگوں کا سٹاف ہے جو مختلف امور دیکھ رہا ہے۔ ایسا صرف اس صورت میں ممکن ہوا کہ ہم نے کچھ اصول طے کرلیے تھے۔‘

ان کے چوتھے پارٹنر اور دوست حسنین باجوہ ہیں۔

حسنین باجوا  کا تعلق پاکستان کے صوبہ پنجاب سے ہے۔ وہ کوئی پانچ سال قبل امریکہ منتقل ہوئے ہیں۔ پاکستان میں یہ ہوٹل کی صنعت سے وابستہ تھے۔

وہ بتاتے ہیں کہ ’جب میں امریکہ گیا تو خیال یہ تھا کہ میں ہوٹل کی صنعت ہی میں کوئی کام کروں گا۔ اس کے لیے مجھے رہنمائی چاہیے تھی۔

’میرا رابطہ کامران بھائی سے ہوا۔ جب میں ان سے ملا تو دیکھا کہ یہ ایک پاکستانی اور دو انڈین مل کر شاندار کاروبارکر رہے ہیں۔ دوسری اہم بات یہ ہے کہ ان تینوں نے مجھے میرے کام کے حوالے سے بہت اچھی رہنمائی دی۔‘

حسنین باجوہ کہتے ہیں کہ ’اس موقع پر میری تینوں سے دوستی ہو گئی۔ پھر ایک موقع پر فیصلہ ہوا کہ ہوٹل کے کاروبار بھی ہم مل کر کرتے ہیں۔

’میرا ان کے ساتھ سلسلہ پانچ سال سے بہت کامیابی سے چل رہا ہے۔ ہم نے کئی فرنچائز بنا لی ہیں جبکہ ان تینوں کا تعلق تو کئی سالوں سے ہے۔‘

محمد کامران اعوان کہتے ہیں کہ ’یہ بات کوئی معنی نہیں رکھتی کہ میں اور حسنین مسلمان ہیں جبکہ گورمیت سنگھ اور پریت ہندو ہیں یا ہم دو پاکستانی اور وہ انڈین ہیں۔

’اصل بات انسانیت اور انسانی قدروں اور ایک دوسرے کو برداشت کرنے کی ہے۔ ہم چاروں ایک دوسرے کے خیالات، رائے ہر چیز کا احترام کرتے ہوئے ایک دوسرے سے مخلص ہیں۔

’ہم چاروں کی ترقی ہم چاروں سے جڑی ہوئی ہے۔ آگے بڑھنے کے لیے ہمیں مل کر چلنا ہے۔‘

گورمیت سنگھ کہتے ہیں کہ ’اصل میں ہم ایک لوگ ہیں۔ پنجاب تو پنجاب ہی ہے بھلے اس کا کچھ حصہ پاکستان میں ہو یا انڈیا میں ہو۔

’ہماری عادتیں، رہن سہن کا طریقہ ملتا جلتا ہے۔ اس کے ساتھ جب فیصلہ کر لیا جائے کہ مذہب اور ملک کوئی بھی ہو انسانیت کو مقدم رکھنا ہے۔ ایک دوسرے کا خیال رکھنا، ایک دوسرے کے لیے قربانی دینی ہے تو پھر چیزیں اسی طرح آگے بڑھتی ہیں جس طرح ہم چاروں کی دوستی اور کاروبار آگے بڑھا ہے۔ لوگ ہم چاروں کی دوستی اور کاروبار پر رشک کرتے ہیں۔‘

ان کا کہنا تھا کہ ’ہمارے ریسٹورنٹس میں دہلی کے بٹر چکن کی کڑائی اور گوجرانوالہ کے کھانے دونوں ملتے ہیں۔ اسی طرح ہماری بھی زندگی چل رہی ہے۔ جو اب ایک دوسرے کے بغیر مکمل نہیں ہے۔‘

محمد کامران اعوان کہتے ہیں کہ ’ہم چاروں ہی کرکٹ کے شوقین ہیں۔ اب تو یہ میچز بہت کم ہوتے ہیں مگر جب بھی ہوتے ہیں توعموماً ہم لوگ اکھٹے ہی دیکھ رہے ہوتے ہیں۔

’میں پاکستان کے کسی بھی چھکے، چوکے، بولر کی جانب سے وکٹ لینے پر شور مچاتا ہوں تو اسی طرح وہ انڈین ٹیم کی کارگردگی پر خوش ہو رہے ہوتے ہیں۔‘

ان کا کہنا تھا کہ ’اندازہ کریں ایک دفتر یا کمرے میں ہم تین یا چار لوگ ہیں۔ دو انڈیا کو سپورٹ کر رہے ہیں اور دو پاکستان کو۔

’چاروں مل کر میچ کو خوب انجوائے کرتے ہیں، ہلا گلا بھی کرتے ہیں۔ میچ کوئی بھی جیت جائے تو جیتنے والی ٹیم کے دونوں سپورٹر ہارنے والی ٹیم کے ساتھ ہمدری کا اظہار کرتے ہوئے کہتے ہیں کہ ہو سکتا ہے کہ اگلی مرتبہ آپ کی ٹیم جیت جائے اور ہارنے والی ٹیم کے سپورٹر جیتنے والی ٹیم کے سپورٹرز کو مبارک باد دیتے ہیں۔‘

محمد کامران اعوان کا کہنا تھا کہ ’ابھی 14 اور 15 اگست گزرا ہے۔ اس موقع پر پریت اور گورمیت نے میرے اور حسنین کے ساتھ نیک خواہشات کا اظہار کیا اور ہم نے بھی دونوں سے نیک خواہشات کا اظہار کیا ہے۔‘

محمد کامران اعوان کہتے ہیں کہ جب امریکہ میں کرکٹ لیگ کا اعلان ہوا تو ہم لوگ کافی پرجوش ہو گئے تھے۔

’برصغیر، یورپ کے کچھ ممالک میں تو کرکٹ بہت شوق سے دیکھی اور کھیلی جاتت ہے۔ مگر امریکہ میں اتنی زیادہ مقبول نہیں ہے، دیسی کمیونٹیز کے لوگوں میں بھی دلچسپی کم ہی ہے۔‘

ان کا کہنا تھا کہ ہم چاروں نے اس وقت فیصلہ کیا کہ ہم بھی ایک فرنچائز خریدیں گے اور اس فرنچائز میں پاکستان اور انڈیا کے کھلاڑیوں کو اکھٹا کریں گے۔

’دیکھیں انڈین پریمیئر لیگ میں پاکستانی کھلاڑیوں کو موقع نہیں دیا جاتا اور پاکستان سپر لیگ میں انڈین کھلاڑیوں کو۔ یہ دونوں کرکٹ کی دنیا کے بڑے ٹورنامنٹ ہیں۔ اگر دونوں ایونٹس میں دونوں ممالک کے کھلاڑیوں کو موقع ملے تو یہ دونوں اس سے بھی بڑے ہو سکتے ہیں اور دونوں ممالک میں کرکٹ کا مزید ٹیلنٹ بھی ابھر سکتا ہے۔‘

محمد کامران اعوان کا کہنا تھا کہ ’ہمارا مقصد امریکہ میں کرکٹ کا فروغ ہے۔ ہم نے سوچا کہ ہم پاکستان اور انڈین کرکٹ  سپرسٹارکو اکھٹا کرتے ہیں۔

’ایک ہی ٹیم میں دونوں ممالک کے کھلاڑیوں کو کھلاتے ہیں جس سے بہت ہی مثبت پیغام دونوں ممالک کے عوام کو جائے گا۔‘

ان کا کہنا تھا کہ مگر اس لیگ کا ڈرافٹ کچھ ایسا تھا کہ ہم ایسا نہ کرسکے۔

’پاکستان سے سات کھلاڑیوں کو لیا ہے جبکہ انڈیا سے دو کھلاڑی شامل ہو سکے۔ اب اگلے سال ہم دونوں ممالک کے سپر سٹاز کو ایک ٹیم میں اکھٹا کر سکیں گے۔

’مگر اب بھی جب روایتی حریف شاہد آفریدی اور ہربجھن سنگھ، عرفان پٹھان اور کامران اکمل آمنے سامنے ہوں گے تو شاندارکرکٹ دیکھنے کو ملے گی۔‘


Summary: حکام کا کہنا ہے کہ صوبہ پنجاب میں ضلع بہاولپور کے چڑیا گھر میں بنگالی نسل کے شیروں کے حملے سے ہلاک شخص کی شناخت ان کے فنگر پرنٹ اور جیب میں پڑے کارڈ کی مدد سے کر لی گئی ہے۔

ڈپٹی کمشنر بہاولپور ظہیر انور جپہ نے صحافیوں سے بات کرتے ہوئے ان کا نام محمد بلاول جاوید بتایا ہے جو ان کے بقول لاہور کے رہائشی تھے اور ان کے خلاف تین مختلف مقدمات میں لاہور کے مختلف تھانوں میں چالان ہوچکا تھا۔

ڈپٹی کمشنر کے مطابق محمد جاوید کا کہنا ہے کہ ان کا بیٹا بلاول منشیات کا عادی تھا۔ اس سے قبل انتظامیہ نے کہا تھا کہ ہلاک ہونے والے نوجوان چڑیا گھر کی انتظامیہ کا حصہ نہیں اور ان کے جسم پر پنجوں کے ساتھ ساتھ انجیکشن کے نشانات پائے گئے تھے۔

حکام کا کہنا ہے کہ فرانزک ٹیموں پوسٹ مارٹم مکمل کر لیا ہے تاہم اب تک اس کی رپورٹ جاری نہیں کی گئی۔ پنجاب کے وزیر اعلیٰ محسن نقوی کی ہدایت پر معاملے کی تحقیقات شروع کی گئی تھی۔

اس واقعے کے منظر عام پر آنے کے بعد چڑیا گھر کو غیر معینہ مدت تک کے لیے بند کر دیا گیا ہے جس کی وجہ سے دور دراز علاقوں سے آئے سکول ٹرپس منسوخ ہوئے ہیں۔

’شیروں کے احاطہ اور پنجروں کی صفائی  پر مامور ایک اہلکار عنایت مسیح نے آج اچانک شور مچایا کہ ایک شیر کے منھ میں جوتا ہے۔‘

حکام کے مطابق مرنے والے شخص کی شناخت کے لیے ضلعے کے تمام تھانوں اور یونین کونسلوں کو متوفی کی تصاویر بھجوائی گئیں لیکن جب فنگر پرنٹس کی رپورٹ موصول ہوگئی تو بہاولپور میں ورثا کی تلاش جاری کام روک دیا گیا۔

بہاولپور پولیس ترجمان محمد عمر سلیم کے مطابق پولیس نے ضابطہ فوجداری کی دفعہ 174 کے تحت تھانہ کوتوالی میں شکایت کا اندراج کر لیا ہے اور ’اگر کوئی جرم سرزد ہونے کی رپورٹ یا درخواست موصول ہوگی تو اس پر قانون کے مطابق مقدمہ درج کر لیا جائے گا۔‘

انھوں نے کہا کہ ’متوفی کے ورثا کی طرف سے ابھی تک لاش کے حصول کے لیے پولیس سے رابطہ نہیں کیا گیا۔ تاہم پولیس ازخود ورثا سے رابطہ کر کے لاش پہنچا دے گی۔‘

ادھر ڈائریکٹر جنرل وائلڈ لائف اینڈ فشریز ساؤتھ پنجاب ڈاکٹر انصر چٹھہ کا کہنا ہے کہ ’یہ بات معمہ بنی ہوئی ہے کہ مرنے والا کہاں سے آیا اور چڑیا گھر کے اندر کیسے گیا۔ اس کی آواز یا چیخ و پکار تک کسی نے نہیں سنی۔‘

ڈی جی نے میڈیا سے بات چیت کرتے ہوئے کہا کہ یہ بات بھی واضح نہیں ہوسکی کہ مرنے والا شخص رات کو چڑیا گھر کے اندر آیا یا پھر صبح سویرے ’کیونکہ ہمیں تو دن گیارہ بجے کے بعد پتا چلا کہ یہاں شیر کے احاطہ میں لاش پڑی ہے۔ شیر کے احاطہ میں دو الگ الگ کمرے ہیں، ایک کمرے میں میل شیر ہے جبکہ دوسرے کمرے میں فی میل (شیرنی) اور اس کے دو بچے ہیں۔‘

انھوں نے کہا کہ عام طور پر چڑیا گھر کا عملہ ڈیوٹی پر موجود ہوتا ہے، کوئی جانوروں کو خوراک ڈالتا ہے تو کوئی پنجروں کی صفائی کرتا ہے۔ لیکن چونکہ پنجرے کافی زیادہ ہیں اس وجہ سے کسی کو واقعے کے بارے میں پتا نہیں چل سکا۔‘

ڈی جی کہتے ہیں کہ چڑیا گھر کے مین گیٹ پر سی سی ٹی وی کیمرے لگے ہوئے ہیں مگر ’اب مزید کیمرے لگائے جائیں گے اور کچھ خطرناک جانوروں کے پنجروں پر بھی کیمرے لگیں گے۔

’سکیورٹی انتظامات تو پہلے سے موجود ہیں لیکن کہیں نہ کہیں تو سکیورٹی لیپس ہوئے ہیں۔ ہماری ترجیح انھیں بہتر بنانا ہوگی۔‘

سکیورٹی گارڈز نے پولیس کو بتایا کہ انھوں نے نہ تو رات گئے اور نہ ہی آج صبح کوئی شور شرابہ یا چیخ و پکار کی آوازیں سنیں

اس واقعے کا انکشاف اس وقت ہوا جب بدھ کو 11:30 بجے کے قریب چڑیا گھر کی صفائی کا عملہ شیر کے پنجرے اور احاطہ کی صفائی کرنے وہاں پہنچا تو ایک اہلکار نے شیر کے منھ میں ایک جوتا دیکھا۔

اہلکار کے شور مچانے پر جب دیگر اہلکار بھی وہاں اکٹھے ہوگئے تو انھوں نے شیر کے پنجرے کے اندر ایک شخص کی لاش دیکھی جسے جانوروں نے کاٹ کھایا تھا۔

ڈپٹی کمشنر ظہیر انور جپہ کا کہنا ہے کہ وہ ہوم سیکرٹری پنجاب کے ساتھ آن لائن کانفرنس میٹنگ کر رہے تھے جب انھیں اس واقعہ کی اطلاع ملی جس پر وہ ہوم سیکریٹری کے نوٹس میں یہ بات لائے اور میٹنگ چھوڑ پر ہنگامی طور پر چڑیا گھر پہنچے جہاں سراسیمگی پھیلی ہوئی تھی۔

ان کے مطابق ’چڑیا گھر کے عملے سے اس بارے الگ الگ پوچھ گچھ کی گئی لیکن اس واقعہ کے محرکات سامنے نہیں آسکے اور بظاہر یہی لگتا ہے کہ مرنے والے شخص کا دماغی توازن درست نہیں تھا جو رات گئے اندھیرے میں اس پنجرے میں کود گیا ورنہ کوئی ذی شعور ایسا اقدام نہیں اٹھا سکتا۔‘

ڈپٹی کمشنر نے میڈیا کو بتایا کہ انھوں نے حالات و واقعات کا بغور جائزہ لیا ہے اور چڑیا گھر کے عملے کی سرگرمیوں کے بارے معلومات حاصل کی ہیں۔

’صبح ساڑھے گیارہ بجے معمول کے مطابق چڑیا گھر کی صفائی کی جاتی ہے ۔ شیروں کے احاطہ اور پنجروں کی صفائی  پر مامور ایک اہلکار عنایت مسیح نے آج اچانک شور مچایا کہ ایک شیر کے منھ میں جوتا ہے۔‘

ان کے مطابق ’وہاں موجود دیگر اہلکار بھی دوڑتے ہوئے اس احاطے میں پہنچے تو انھوں نے اندر دیکھا تو وہاں انسانی لاش پڑی تھی جس پر شور مچ گیا۔پہلے پہل تو یہ شک گزرا کہ یہ چڑیا گھر کے عملے کا ہی کوئی فرد ہوگا لیکن پھر جب سارے سٹاف کی دو تین بار گنتی کی گئی تو سٹاف پورا تھا۔‘

انتظامیہ کا کہنا ہے کہ ممکنہ طور پر یہ شخص رات کے کسی وقت پنجرہ پھلانگ کر اس میں داخل ہوا ہے جس پر شیر نے حملہ کیا اور مرنے والے شخص کے کپڑے بھی خون میں لت پت تھے۔

بہاولپور پولیس کے ترجمان محمد عمر نے بی بی سی کو بتایا کہ پولیس نے سکیورٹی گارڈز سے پوچھ گچھ کی ہے جنھوں نے بتایا کہ انھوں نے نہ تو رات گئے اور نہ ہی آج صبح کوئی شور شرابہ یا چیخ و پکار کی آوازیں سنیں۔

پولیس کی ابتدائی انکوائری کے مطابق ’اس شخص کو آتے جاتے کسی نے نہیں دیکھا اور ہماری اطلاعات یہی ہیں کہ یہ واقعہ منگل اور بدھ کی درمیانی شب کسی وقت پیش آیا ہے اور آج صبح ساڑھے گیارہ بجے کے بعد رپورٹ ہوا ہے۔‘

ان کا کہنا تھا کہ ’چڑیا گھر کے گردونواح کے سی سی ٹی وی کیمروں سے رات گئے لوگوں کے آنے جانے کا ریکارڈ چیک کیا جارہا ہے  یہ شخص کس طرح چڑیا گھر کے اندر داخل ہوا اور رات گئے شہریوں کے چڑیا گھر آنے جانے کے اوقات کار کیا ہوتے ہیں اس بابت بھی ڈائریکٹر چڑیا گھر سے تفصیلات مانگی گئی ہیں جن کی روشنی میں پولیس قانونی کارروائی کرے گی۔‘


Summary: سعودی عرب میں چیمبر آف کامرس کے چیئرمین نے عوام سے ترکی کا بائیکاٹ کرنے کی اپیل کرتے ہوئے کہا تھا کہ وہ ’سرمایہ کاری‘ اور ’سیاحت‘ سمیت ہر سطح پر ترکی سے دوری اختیار کریں۔

مسلم دنیا کی دو بڑی طاقتوں سعودی عرب اور ترکی کے درمیان تلخیاں جاری ہیں اور ایسے میں بعض ماہرین ان قیاس آرائیاں کو صحیح سمجھتے ہیں کہ دونوں ممالک مشرقی وسطیٰ پر اپنا غلبہ چاہتے ہیں۔

لیکن اب دونوں ممالک کی جانب سے جس طرح کے بیانات سامنے آرہے ہیں ان سے ان کے سٹریٹیجک تعلقات نئی سمت میں جاسکتے ہیں۔ ترکی کے صدر رجب طیب اردوغان کے ایک بیان کے بعد سعودی عرب کے چیمبر آف کامرس کے سربراہ نے ہر سطح پر ترکی کا بائیکاٹ کرنے کا مطالبہ کیا ہے۔

چند روز قبل سعودی چیمبر آف کامرس کے چیئرمین عجلان العجلان نے ٹوئٹر پر اپنے بیان میں کہا ہے کہ ’ہر سعودی شہری چاہے وہ تاجر ہو یا سرمایہ کار، اس کی ذمہ داری ہے کہ وہ ترکی کا ہر طرح سے بائیکاٹ کرے۔

’چاہے وہ درآمدات کی سطح پر ہو، سرمایہ کاری یا پھر سیاحت کی سطح پر۔ یہ قدم ہمارے رہنماؤں، ہمارے ملک، ہمارے شہریوں کے خلاف ترکی کی حکومت کی مسلسل مخالفت کے جواب میں اٹھایا گیا ہے۔‘

ترک صدر اردوغان کا خلیجی ممالک سے متعلق بیان

حال ہی میں ترکی کے صدر رجب طیب اردوغان نے ترکی کی جنرل اسمبلی میں کہا تھا کہ خلیج کے بعض ممالک ترکی کو نشانہ بنا رہے ہیں اور ایسی پالیسیوں پر عمل کر رہے ہیں جس سے خطے میں عدم استحکام پیدا ہوسکتا ہے۔

اس کے بعد انھوں نے طنزیہ انداز میں کہا تھا کہ ’یہ نہیں بھولنا چاہیے کہ جو ممالک آج سوالوں کے گھیرے میں ہیں وہ کل تک وجود میں بھی نہیں تھے اور شاید آنے والے کل ميں وہ موجود بھی نہ ہوں۔ جبکہ اللہ کی مرضی سے ہم اس خطے میں اپنا پرچم لہراتے رہیں گے۔‘

صدر اردوغان کے اس بیان کا مطلب یہ نکالا گیا کہ انھوں نے براہِ راست سعودی عرب کو تنقید کا نشانہ بنایا ہے کیونکہ سعودی عرب 1932 میں وجود میں آیا تھا۔

بائیکاٹ کا کچھ اثر ہوگا؟

سعودی عرب کے چیمبر آف کامرس کے سربراہ کی جانب سے بائیکاٹ کی اپیل کی گئی ہے۔ یہ اپیل کتنی مؤثر ثابت ہوگی ابھی اس کا اندازہ لگانا مشکل ہے۔

لیکن اگر سعودی شہری اور تاجر اس اپیل پر عمل کرتے ہیں تو ترکی اس سے متاثر ہوسکتا ہے۔ اس کی اہم وجہ ترکی کی کرنسی لیرا کی قدر میں مسلسل گراوٹ ہے۔

خبر رساں ایجنسی روئٹرز کے مطابق ترکی کی کرنسی لگاتار آٹھویں برس گراوٹ کا شکار ہے اور گذشتہ ایک دہائی میں اس کی قیمت میں 80 فیصد گراوٹ درج کی گئی ہے۔

سعودی عرب کے کئی اہم فیصلوں کے پیچھے ولی عہد محمد بن سلمان کے قردار کے ذکر کیا جاتا ہے

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

مشرق وسطیٰ کے امور کے ماہر قمر آغا کہتے ہیں کہ اگر اس اپیل پر عمل ہوا تو ترکی پر اثر پڑسکتا ہے کیونکہ ترکی میں سعودی عرب کی تقریباً ایک ہزار نجی کمپنیاں ہیں۔ اس کے علاوہ ایک بڑی تعداد میں سعودی سیاح ترکی جاتے ہیں۔

ان کا کہنا ہے ’ترکی اور سعودی عرب کے درمیان سیاسی اختلافات دن بہ دن بڑھتے جا رہے ہیں۔ اس میں علاقائی سطح پر یمن، لیبیا، عراق اور سوڈان سے متعلق سیاسی اختلافات تو ہیں لیکن ساتھ ساتھ اسلامی دنیا کی نمائندگی سے متعلق بھی رسہ کشی جاری ہے۔‘

قمر آغا مزید کہتے ہیں کہ سعودی حکومت نے ابھی تک ترکی کا بائیکاٹ کرنے سے متعلق کوئی فیصلہ نہیں کیا ہے۔ لیکن اگر سعودی حکومت اس طرح کا کوئی فیصلہ کرے گی تو بحرین اور متحدہ عرب امارات بھی اسی نویت کا فیصلہ کر سکتے ہیں جس کے بعد ترکی کی مشکلات بڑھ جائیں گی۔

ترکی اور سعودی عرب کے درمیان کتنی تجارت ہوتی ہے؟

روئٹرز کے مطابق سال کی دوسری سہ ماہی کے دوران کُل درآمدات کے معاملے میں ترکی سعودی عرب کا بارہواں سب سے بڑا تجارتی ساتھی تھا۔

تازہ اعداد و شمار کے مطابق ترکی سے سعودی عرب ہونے والی درآمدات کی کُل مالیت 18 کروڑ ڈالر تھی جو بڑھ کر جولائی میں 18 کروڑ 50 لاکھ ڈالر تک پہنچ گئی تھی۔

انقرا کی یلدرم یونیورسٹی میں اسسٹنٹ پروفیسر عمیر انس کہتے ہیں کہ یہ اپیل سعودی عرب کی مایوسی کی عکاسی کرتی ہے۔

وہ کہتے ہیں ’میں اس لیے اس کو ایک مایوسی بھرا قدم کہوں گا کیونکہ اس اقتصادی بائیکاٹ کو قانونی طور پر عمل میں لانے کے لیے تجارت کے عالمی ادارے ورلڈ ٹریڈ آگنائزیشن (ڈبلیو ٹی او) کے متعدد قوانین کی خلاف ورزی کرنی ہوگی۔

’اگر قطر کی طرح سعودی حکومت ترکی کا اقتصادی بائیکاٹ کرتی ہے تو ترکی اسے ڈبلیو ٹی او میں چیلنج کرے گا۔ جس طرح سے قطر کے معاملے میں ڈبلیو ٹی او نے اس کے حق میں فیصلہ سنایا تھا ویسا ہی فیصلہ ترکی کے حق میں سنایا جاسکتا ہے۔‘

ان کا مزید کہنا تھا ’ڈبلیو ٹی او کے قانون کے مطابق آپ کسی ملک کا افتصادی بائیکاٹ تب تک نہیں کرسکتے ہیں جب تک قومی سلامتی کا کوئی بڑا مسئلہ در پیش نہ ہو۔ میرے خیال سے اقتصادی بائیکاٹ کی یہ اپیل سیاسی داؤ ہے۔ ایسا ترکی پر دباؤ ڈالنے کے لیے کیا گیا ہے۔ اب دیکھنا یہ ہے کہ سعودی عوام اس پر کتنا عمل کرتے ہیں۔‘

عمیر انس مزید کہتے ہیں کہ سعودی عرب اور ترکی کے درمیان سالانہ پانچ ارب ڈالر کی تجارت ہوتی ہے جس میں ڈھائی ارب ڈالر ترکی کی جانب سے اور ڈھائی ارب ڈالر سعودی عرب کی جانب سے ادا ہوتے ہیں۔

وہ مزید کہتے ہیں ’ترکی سعودی عرب سے زیادہ تر تیل خریدتا ہے جبکہ بہت سے چيزیں وہ سعودی عرب کو برآمد کرتا ہے۔ سعودی عرب کے لوگوں کی ترکی میں بہت سرمایہ کاری ہے۔ ان کے گھر اور کمپنیاں یہاں پر ہیں اور گذشتہ برسوں میں سعودی افراد نے تقریباً پانچ سے چھ ارب ڈالر کی سرمایہ کاری کی ہے۔‘

وہ کہتے ہیں 'سیاحت کی غرض سے ترکی آنے والوں میں سعودی شہریوں کی ایک بڑی تعداد شامل ہے۔ ہر سال تقریباً آٹھ لاکھ سعودی سیاح ترکی آتے ہیں۔

’سعودی عوام اس صورت میں ترکی کا بائیکاٹ کرسکتے ہیں اگر اس سے متعلق کوئی قانون بنتا ہے۔ مجھے لگتا ہے اس اپیل کا کوئی خاص اثر نہیں ہوگا۔‘

ترکی اور سعودی عرب کے تعلقات خراب کب ہوئے؟

ترکی اور سعودی عرب کے درمیان رشتے خوشگوار نہیں ہیں اور اس تلخی کی حالیہ شروعات 2018 میں صحافی جمال خاشقجی کی ہلاکت سے ہوئی تھی۔

خاشقجی کی ہلاکت کے لیے اردوغان سعودی عرب کی 'اعلیٰ قیادت' کو ذمہ دار ٹھہراتے رہے ہیں۔ حال ہی میں خاشقجی کے قتل کے معاملے کے پانچ مجرموں کی سزا میں تبدیلی سے بھی ترکی ناراض ہے۔

سعودی صحافی خاشقجی کی ہلاکت کے لیے اردوغان سعودی عرب کی 'اعلی قیادت' کو ذمہ دا ٹھہراتے رہے ہیں۔

ستمبر میں سعودی عرب کی ایک عدالت نے خاشقجی کے قتل میں ملوث پائے گئے پانچ افراد کی سزائے موت پر عملدرآمد کو روک دیا تھا۔ سرکاری میڈیا کے مطابق استغاثہ کا کہنا تھا کہ صحافی کے خاندان کی جانب سے انھیں معاف کیے جانے کے بعد انھیں 20 سال قید کی سزا دے دی گئی ہے۔

بحرین اور متحدہ عرب امارات کے اسرائیل کے ساتھ تعلقات

ترکی کے صدر عرب ممالک کے اسرائیل کے ساتھ سیاسی اور سفارتی رشتے بحال ہونے پر بھی ناخوش ہیں۔

حال میں امریکہ کی ثالثی سے متحدہ عرب امارات اور بحرین نے اسرائیل کو تسلیم کرنے اور باہمی سفارتی رشتوں کی بحالی کا اعلان کیا تھا۔ یہ خیال کیا جا رہا ہے کہ سعودی عرب کی رضا مندی کے بغیر ان ممالک کا یہ اقدام ممکن نہیں۔

سعودی ولی عہد محمد بن سلمان

ترکی اور سعودی عرب کے تعلقات کا مستقبل

عمیر انس کہتے ہیں کہ سعودی عرب کے لیے یہ بہت مشکل ہے کہ وہ ترکی جیسے ملک کے ساتھ طویل وقت تک اپنی تلخی برقرار رکھے۔ اس کی وجہ ترکی کی نیٹو میں شمولیت اور اس کی بڑھتی ہوئی طاقت ہے۔

ان کا کہنا ہے کہ ’خاشقجی کے معاملے کو بھول جائیں تو ترکی اور سعودی عرب کے درمیان ایسا کچھ نہیں ہوا ہے جس سے دونوں کے درمیان رشتے خراب ہوں۔ سعودی عرب کے ولی عہد شہزادہ محمد بن سلمان نے کہا تھا کا جب تک سعودی عرب میں شاہ سلمان ہیں اور ترکی میں اردوغان ہیں تب تک دونوں کے درمیان رشتے خراب نہیں ہوسکتے ہیں۔

’مجھے لگتا ہے کہ ایک پہل کی جانی باقی ہے۔ کیونکہ فی الوقت رشتے خراب ہیں لیکن ابھی ان کے ٹوٹنے یا ختم ہونے کا وقت نہیں آیا۔‘

اس کے علاوہ عمیر انس اس بات سے بھی متفق نہیں کہ ترکی خود کو مسلمان ممالک کا سربراہ ثابت کرنا چاہتا ہے۔

ان کا کہنا ہے ’ترکی کی خارجہ پالیسی اور اس کی تاریخ پر اگر نظر ڈالیں تو یہ کہنا زیادہ درست نہیں ہوگا کو وہ مسلمان ممالک کا رہنما بننا چاہتا ہے۔ ترکی کی جانب سے ہمیشہ خود کو ایک یورپی ملک کے طور پر قبول کرانے کی خواہش رہی ہے اور اس کا مقابلہ مصر اور ایشیا سے نہیں بلکہ جرمنی، فرانس اور باقی یورپی ممالک سے رہا ہے۔ ترقی یورپی یونین کا رکن بننا چاہتا ہے اور نیٹو کا ممبر ہے۔‘

وہ کہتے ہیں کہ فی الحال ترکی کو عالم اسلام کا نیا کھلاڑی نہیں سمجھنا چاہیے کیونکہ سعودی عرب، ایران اور مصر مسلم دنیا کی سربراہی کے روایتی دعویدار ہیں۔


Summary: متحدہ عرب امارات اور سعودی عرب کے درمیان ہمیشہ سے اقتصادی، سیاسی اور تزویراتی شراکت داری رہی ہے، جو کہ دو خلیجی ہمسایہ ممالک کے محل وقوع اور ان کے ایک جیسے مفادات کا نتیجہ ہے۔ مزید یہ کے دونوں کو خطے میں مشترکہ چیلنجوں کا بھی سامنا ہے جس نے انھیں بہت سے علاقائی اور بین الاقوامی مسائل پر ہم آہنگی رکھنے والے اتحادی بنا رکھا ہے۔

حال ہی میں سامنے آنے والی خبروں میں کہا گیا ہے کہ یمن میں حوثی باغیوں کی جانب سے بحیرۂ احمر سے گزرنے والے بحری جہازوں پر کیے جانے والے حملوں کا مقابلہ کرنے کی امریکی کوششوں کو اس کے خلیجی اتحادیوں، سعودی عرب اور متحدہ عرب امارات کے درمیان اختلافات کی وجہ سے ایک بڑی رکاوٹ کا سامنا ہے۔

بلومبرگ نیوز نے یمنی اور سعودی حکام کے حوالے سے بتایا کہ ابوظہبی حوثیوں کے خلاف فوجی کارروائی کی حمایت کرتا ہے، جب کہ ریاض کو خدشہ ہے کہ اس طرح کی کشیدگی حوثیوں کو مشتعل کرنے، یمن میں نازک جنگ بندی کو خطرے میں ڈالنے اور مستقل جنگ بندی تک پہنچنے کی مملکت کی کوششوں کو نقصان پہنچانے کا باعث بن سکتی ہے۔

یہ پہلا موقع نہیں ہے کہ دونوں خلیجی عرب اتحادیوں کے درمیان اختلافات سامنے آئے ہیں۔

لیکن یہ دیکھتے ہوئے کہ سعودی عرب اور متحدہ عرب امارات معیشت اور آبادی کے حجم کے لحاظ سے خلیج تعاون کونسل کے دو سب سے بڑے ممالک ہیں، ان کے درمیان مقابلہ ہونا بھی فطری بات ہو سکتی ہے، خاص طور پر جب ایک نئی تنظیم کی موجودگی ہو۔

دونوں ملکوں کے حکمرانوں کے مقاصد، عزائم اور وژن بعض اوقات ان کے ہم منصبوں سے متصادم ہوتے ہیں۔

اگرچہ یہ مقابلہ عام طور پر پردے کے پیچھے ہوتا ہے، لیکن ایسے معاملات بھی ہیں جن میں دونوں ممالک کے مفادات میں ٹکراؤ یا تصادم ہے، جس کی وجہ سے مبصرین نے ان کے درمیان تعلقات میں دراڑ کی نشاندہی کی ہے۔

دونوں ممالک کے درمیان پچھلی دو دہائیوں کے دوران رونما ہونے والے سب سے نمایاں عوامی معاشی تنازعات میں سے ایک شاید متحدہ عرب امارات کا خلیج تعاون کونسل کے مرکزی بینک کے صدر دفتر کی میزبانی کی ریاض کی تجویز پر اعتراض اور خلیجی مالیاتی یونین کے معاہدے سے دستبرداری تھی۔ جس نے ایک متحدہ خلیجی کرنسی اور کونسل کے ساتھ منسلک مرکزی بینک کے اجرا کے منصوبے میں خلل ڈالنے میں اہم کردار ادا کیا۔

جولائی 2021 میں سعودی عرب اوپیک پلس کے رکن ممالک کی پیداوار میں کمی کے فیصلے کو بڑھانا چاہتا تھا، جس کی میعاد اپریل 2022 میں ختم ہونے والی تھی تاکہ کووڈ 19 کی وبا کے دوران  تیل کی قیمتوں میں تیزی سے ہونے والی گراوٹ کے نتیجے میں رکن ممالک کو ہونے والے نقصانات کی تلافی اور مارکیٹ کے استحکام کو برقرار رکھا جا سکے۔

تاہم اماراتی وزیر توانائی سہیل المزروعی نے اپنے ملک کی پیداوار میں حصہ بڑھانے پر اصرار کرتے ہوئے میڈیا بیانات میں کہا کہ ’ہمارے لیے ناانصافی کے تسلسل کو قبول کرنا اور اس سے زیادہ قربانی دینا ممکن نہیں ہے جتنا ہم نے صبر اور قربانی دی ہے۔‘

اگرچہ ایک ماہ بعد ایک سمجھوتہ طے پا گیا تاہم  کشیدگی برقرار رہی اور متحدہ عرب امارات کے اوپیک پلس سے دستبرداری کے ارادے کے بارے میں قیاس آرائیاں اور افواہیں پھیل گئیں، جس کی اماراتی حکام نے تردید کر دی۔

ایک سابق امریکی سفارت کار ڈاکٹر چارلس ڈن کا خیال ہے کہ اگرچہ ’فریقین نے تنازعے کو کم کیا، لیکن اس نے متحدہ عرب امارات کے غصے کو ظاہر کیا جسے وہ سعودی عرب پر غلبہ حاصل کرنے کی خواہش سمجھتا تھا۔‘

اس واقعے کے بعد دو سیاسی طور پر طاقتور خلیجی ریاستوں کے درمیان اوپیک کے اندر اور باہر تناؤ پیدا ہوا۔

متحدہ عرب امارات، بحرین اور اسرائیل نے سابق امریکی صدر ڈونلڈ ٹرمپ کی سرپرستی میں تعلقات کو معمول پر لانے کے لیے ابراہیمی معاہدے پر دستخط کیے تھے

حالیہ برسوں میں سعودی عرب اپنے اقتصادی ذرائع کو متنوع بنانے، تیل پر انحصار کم کرنے اور انفراسٹرکچر، ایوی ایشن، سیاحت اور کھیل جیسے شعبوں میں اپنے علاقائی اور بین الاقوامی کردار کو وسعت دینے کے لیے 2030 کے ترقیاتی وژن کے فریم ورک میں تیزی لایا ہے۔

اس اقدام کے بعد یہ ناگزیر سمجھا جا رہا تھا کہ سعودی عرب اور متحدہ عرب  امارات کے درمیان ایک مقابلے کی فضا پیدا ہو جائے گی تاکہ ان میں سے ہر ایک خلیج اور مشرق وسطیٰ میں تجارت اور سرمایہ کاری کا مرکز بن سکے۔

مثال کے طور پرسعودی عرب نے  اس سال کے شروع میں سعودی پبلک انویسٹمنٹ فنڈ کی ملکیت میں ایک نئی ایئر لائن، ریاض ایئر کے آغاز کا اعلان کیا۔ کمپنی اپنے خلیجی پڑوسیوں، خاص طور پر ایمریٹس ایئر لائنز اور اتحاد ایئرویز کے ساتھ مقابلہ کرے گی، کیونکہ اس کا مقصد 2030 تک 100 سے زائد مقامات پر پروازیں چلانے کا ہے۔

ماہرین  کے خیال میں سعودی عرب نے خلیجی پڑوسی کو ایک اور اقتصادی چیلنج دیا ہے۔ ریاض نے 2021 میں آزاد اقتصادی زونز سے درآمد کی جانے والی اشیا کو دی جانے والی کسٹم مراعات کو منسوخ کرنے کا فیصلہ کیا جسے ماہرین نے متحدہ عرب امارات کی معیشت کے لیے ایک دھچکا سمجھا جو ان علاقوں پر بہت زیادہ انحصار کرتی ہے۔ جیسا کہ یو اے ای سعودی عرب کو سب سے زیادہ اشیا سپلائی کرنے والے ممالک میں سے ایک سمجھا جاتا ہے۔

سعودی عرب نے یہ بھی اعلان کیا کہ وہ ان مراعات یافتہ اشیا کو لسٹ سے خارج کر دے گا ’جو اسرائیل کی طرف سے تیار کردہ، یا مکمل یا جزوی طور پر اسرائیلی سرمایہ کاروں کی ملکیت والی کمپنیوں یا عرب بائیکاٹ آف اسرائیل معاہدے میں شامل کمپنیوں کے ذریعہ تیار کردہ اجزا پر مشتمل ہو۔‘

یاد رہے کہ متحدہ عرب امارات اور بحرین خلیج تعاون کونسل کے واحد رکن ہیں جنھوں نے اسرائیل کے ساتھ تعلقات معمول پر لانے  کے معاہدے اور اقتصادی اور تجارتی معاہدے کیے ہیں۔ ( اسے ابراہیم معاہدہ کہا جاتا ہے جس پر 2020 میں سابق صدر ڈونلڈ ٹرمپ کی سرپرستی میں دستخط کیے گئے تھے اور جس میں سعودی عرب  شامل نہیں ہوا)۔

ڈاکٹر ڈن کے مطابق 2021 میں، سعودی عرب نے ’خلیج میں کام کرنے والی غیر ملکی کمپنیوں کے ہیڈ کوارٹر کے قیام کے لیے متحدہ عرب امارات کو ترجیحی منزل کے طور پر چیلنج کرنے کا بھی فیصلہ کیا ہے‘ جیسا کہ اس نے یہ شرط رکھی کہ یہ کمپنیاں 2024 تک سعودی عرب میں اپنا ہیڈ کوارٹر قائم کر لیں۔

ڈاکٹر ڈن کا مزید کہنا ہے کہ ’سعودی حکام نے اشارہ دیا ہے کہ اس کا مقصد بین الاقوامی کمپنیوں کے ملک میں طویل مدت تک رہنے کے عزم کو یقینی بنانا ہے، لیکن اماراتی حکام کی جانب سے اس وضاحت کو قبول کیے جانے کا امکان نہیں ہے، کیونکہ ابوظہبی اور دبئی فی الحال خلیج میں کام کرنے والی بڑی کمپنیوں کے تقریباً 76 فیصد علاقائی ہیڈ کوارٹرز کی میزبانی کرتے ہیں۔‘

یمن 2014 سے مسلح تصادم کا سامنا کر رہا ہے

مشترکہ علاقائی چیلنج دونوں ممالک کے اختلافات اور دشمنیوں کو پس پشت ڈالنے کی ایک بڑی وجہ ہو سکتے ہیں۔

مثال کے طور پر سعودی عرب اور متحدہ عرب امارات اپنے پڑوسی ملک ایران کو اپنے لیے خطرہ سمجھنے کے حوالے سے اپنے موقف میں یکجا رہے ہیں۔

متحدہ عرب امارات 2015 میں یمن میں ایران نواز انصار اللہ حوثی تحریک سے لڑنے اور سابق صدر عبد ربہ منصور ہادی کی حکومت کی حمایت کے لیے بنائے گئے عرب اتحاد میں سعودی عرب کا ایک بڑا حلیف رہا ہے۔

تاہم 2019 میں متحدہ عرب امارات نے یمن میں اپنی افواج میں کمی اور دوبارہ تعیناتی کا اعلان کیا اور پھر 2020 میں وہاں جنگ میں حصہ لینے کے بعد اپنے فوجیوں کی واپسی پر جشن منانے کا اعلان کیا۔

متحدہ عرب امارات نے علیحدگی پسند رجحانات والی جنوبی عبوری کونسل کی حمایت کرنے کا انتخاب کیا، اس کے اور ہادی حکومت سے وابستہ فورسز کے درمیان پرتشدد جھڑپیں ہوئیں۔ اس کے بعد سعودی عرب اور متحدہ عرب امارات یمن میں تنازعے کے مخالف فریق بن گئے۔

متعدد میڈیا رپورٹس اور یمنی حکام نے متحدہ عرب امارات کی جانب سے جزیرہ سوکوترا پر ایک فوجی اڈے کے قیام کی بات کی، جو خلیج عدن کے داخلی راستے کے قریب واقع ہے، اور مایون جزیرے پر ایک فضائی اڈہ، جو آبنائے باب المندب میں واقع ہے۔

ڈاکٹر ڈن کے مطابق بہت سی میڈیا رپورٹس کے مطابق، اس نے متحدہ عرب امارات کو اس قابل بنایا کہ وہ باب المندب اور قرون افریقہ کے قریب اپنی موجودگی کو مضبوط کر سکے۔ افریقہ کا وہ خطہ جہاں اس نے برسوں سے سیاسی اتحاد، سرمایہ کاری اور فوجی اڈوں کے قیام کے ذریعے اپنا اثر و رسوخ بڑھانے کی کوشش کی تھی۔

سوڈان اپنے اہم تزویراتی محل وقوع کی وجہ سے امارات اور سعودی عرب دونوں کے لیے بہت اہمیت رکھتا ہے۔ یہ بحیرہ احمر کے قریب ہے اور اسے مشرق وسطیٰ، افریقہ اور قرونِ افریقہ کے خطے کے درمیان ایک کڑی سمجھا جاتا ہے، اس کے علاوہ قدرتی وسائل سے مالا مال ہے۔ جیسے سونا، چاندی، زنک، لوہا، تانبا، تیل اور قدرتی گیس، اس کے علاوہ زرعی اور مویشی بھی اہم ہیں۔

دونوں خلیجی ممالک نے 2019 میں سابق صدر عمر البشیر کی معزولی کے بعد سے سوڈان میں اہم کردار ادا کیا ہے، کیونکہ ریاض اور ابوظہبی دونوں نے عبوری فوجی کونسل کو امداد کا ایک بڑا پیکج فراہم کیا تھا، اور دونوں ممالک نے انفراسٹرکچر، زراعت اور کان کنی جیسے سوڈانی شعبوں میں برسوں تک سرمایہ کاری بھی کی ہے۔  جبکہ متحدہ عرب امارات نے سوڈانی حکومت کے ساتھ بحیرۂ احمر کے ساحل پر ابو امامہ بندرگاہ کی تعمیر و ترقی اور اس کے انتظام سے متعلق ایک معاہدے پر دستخط بھی کیے ہیں۔

سوڈان یمن میں سعودی قیادت والے اتحاد کی حمایت کرنے والے پہلے ممالک میں سے ایک تھا، جس نے جنگ میں حصہ لینے کے لیے تقریباً 15000 فوجی بھیجے۔ عبوری خودمختاری کونسل کے سربراہ جنرل عبدالفتاح البرہان اور ان کے سابق نائب محمد حمدان دگالو کے درمیان تعلقات، جنھیں ’حمدتی‘ کہا جاتا ہے، جو یمن کی جنگ میں حصہ لینے والی ریپڈ سپورٹ فورسز کی قیادت کرتے ہیں۔

بہت سے مبصرین کا کہنا ہے کہ سعودی عرب البرہان کی حمایت کرتا ہے جبکہ متحدہ عرب امارات ملک میں اپنے مفادات کو آگے بڑھانے کے لیے حمدتی کی حمایت کرتا ہے۔

ماہر تعلیم طلال محمد نے یہاں تک کہتے ہیں کہ ’سوڈان سعودی عرب اور متحدہ عرب امارات کے درمیان پراکسی جنگ کا میدان بن گیا ہے۔‘ انھوں نے گذشتہ جولائی میں فارن پالیسی میگزین میں ایک مضمون لکھا تھا۔

اگرچہ متحدہ عرب امارات نے حمدتی اور اس کی افواج کے ساتھ اپنے اتحاد کے بارے میں عوامی سطح پر کوئی بات نہیں کی تاہم  نومبر کے اواخر میں سوڈانی خودمختاری کونسل کے ایک رکن، لیفٹیننٹ جنرل یاسر العطا نے عوامی طور پر متحدہ عرب امارات پر ریپڈ سپورٹ فورسز کے خلاف جنگ میں حمایت کرنے کا الزام لگایا تھا۔

اس کے تقریباً دو ہفتوں بعد سوڈان نے حکم دیا تھا کہ ’15 اماراتی سفارت کار ملک چھوڑ دیں۔‘

سوڈانی تجزیہ کار خولود خیر کہتے ہیں کہ ’2021 کی بغاوت کی قیادت کرنے والے حمدتی اور البرہان کے درمیان تعلقات میں دراڑیں، اور ان کے مفادات کا انحراف، یہ سب سعودی اور اماراتی مفادات کے انحراف کی عکاسی کرتے ہیں۔‘

یہ کہا جا سکتا ہے کہ جنگ سوڈان بحیرۂ احمر کے طاس پر کنٹرول کے لیے دونوں ممالک کے درمیان مقابلے کا عکاس تھی، جس کا مطلب ہے کہ سوڈان کے بحران کا حل سعودی عرب اور متحدہ عرب امارات کے درمیان دشمنی کی شدت کو کم کرنے میں مضمر ہے۔

دونوں خلیجی طاقتوں کے درمیان کشیدگی کو کم کرنے کے لیے اس وقت بہت سی سفارتی کوششیں ہو رہی ہیں تاکہ دشمنی روکنے یا امدادی افواج کے درمیان جنگ بندی کے معاہدے پر پہنچا جا سکے۔

ڈاکٹر چارلس ڈن کہتے ہیں کہ ’سعودی عرب اور امارات کے درمیان مسابقت کے اصل محرک معیشت اور سیاست ہیں۔۔۔ لیکن دونوں ممالک کے قائدانہ ماڈلز اور جغرافیائی سیاسی قیادت کے حصول کے درمیان فرق یقیناً مسابقت کو بھڑکاتا ہے۔‘

سعودی اور اماراتی حکام اکثر اپنے ملکوں کے درمیان اختلافات کی موجودگی کے بارے میں کہی جانے والی باتوں کو کم کرنے کی کوشش کرتے ہیں، اور یہ بتاتے ہیں کہ دونوں خلیجی پڑوسیوں کے درمیان کشیدگی نئی بات نہیں اور یہ ان کے درمیان مضبوط تعلقات کو متاثر نہیں کرتی۔

لیکن جس چیز نے کچھ لوگوں کے لیے خدشہ پیدا کیا ہے وہ یہ ہے کہ یہ مقابلہ خطے کے ان ممالک میں امن و استحکام کے حصول میں رکاوٹ بنے گا جنھیں امن اور استحکام کی اشد ضرورت ہے۔


Summary: امریکہ اور چین کے درمیان تجارتی جنگ کے خاتمے کے حوالے سے معاہدہ جلد ہی منظر عام پر آ سکتا ہے، تاہم دو بڑی عالمی طاقتوں کے مابین یہ لڑائی تجارت سے کہیں آگے کی بات ہے۔

واشنگٹن اور بیجنگ پُرامید ہیں کہ دونوں ممالک میں جاری تجارتی جنگ کے خاتمے کے حوالے سے معاہدہ جلد ہی منظرعام پر آ سکتا ہے، تاہم دو بڑی عالمی طاقتوں کے مابین یہ لڑائی تجارت سے کہیں آگے کی بات ہے اور اس کا محور تجارت کے علاوہ معاشیات، دفاع، ثقافت اور ٹیکنالوجی بھی ہے۔

سوال پیدا ہوتا ہے کہ امریکہ چین سے چاہتا کیا ہے اور اس کا اصل ہدف کیا ہے؟

اس کا سادہ سا جواب تو وہ تجارتی معاہدہ ہے جس پر گذشتہ ماہ صدر ٹرمپ اور چین کے نائب وزیر اعظم لیو ای کا اوول آفس میں اتفاق ہوا تھا۔

تاہم دونوں ممالک میں جاری کشیدگی تجارت سے کہیں زیادہ گھمبیر ہے۔ میں نے واشنگٹن میں جتنے لوگوں سے بھی اس حوالے سے بات کی وہ متفق ہیں کہ اوول آفس میں گذشتہ ماہ ہونے والا معاہدہ کچھ زیادہ فرق نہیں ڈالے گا۔

ڈاکٹر کلیمن کا کہنا ہے کہ 'امریکہ میں یہ احساس پایا جا رہا تھا کہ چین کے حوالے سے ہماری پالیسی کام نہیں کر رہی'

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

حالیہ برسوں میں امریکہ کے چین کے حوالے سے رویے میں واضح طور پر منفی تبدیلی آئی ہے اور یہ سمجھنا ضروری ہے کہ یہ تبدیلی صدر ٹرمپ کی وائٹ ہاؤس میں آمد کے ساتھ ہی آ گئی تھی۔

امریکی محکمہ دفاع کے سابق اہلکار ڈینیئل کلیمن کا کہنا ہے کہ اگر سنہ 2016 میں ہیلری کلنٹن یا کسی اور ڈیموکریٹ یا ریپبلیکن کو صدارت ملتی تو بھی چین کی حوالے سے ایسی ہی پالیسی نظر آتی۔

ڈاکٹر کلیمن ’سینٹر فار نیو امریکن سکیورٹی‘ میں ایشیا پیسیفک سکیورٹی پروگرام کے ڈائریکٹر کے طور پر کام کر رہے ہیں۔ انھوں نے مزید کہا کہ 'امریکہ میں یہ احساس پایا جا رہا تھا کہ چین کے حوالے سے ہماری پالیسی کام نہیں کر رہی۔'

دونوں ممالک میں جاری تجارتی کشیدگی میں اضافے کی بہت سی وجوہات ہیں۔

سنہ 2001 سے سنہ 2018 کے دوران امریکی حکومت کے لیے معاشی تجزیہ کار کی حیثیت سے کام کرنے والے رے بوؤین کہتے ہیں کہ سنہ 2001 میں ورلڈ ٹریڈ آرگنائزیشن میں چین کی شمولیت کے وقت کیے گئے معاشی فوائد کے وعدے کبھی پورے نہیں ہوئے۔

انھوں نے کہا کہ چین کا کبھی بھی قواعد و ضوابط کے تحت چلنے کا ارادہ نہیں تھا۔ چین کثیر الجہتی اتحاد میں اس لیے بھی شامل ہونا چاہتا تھا تاکہ یہ جان پائے کہ یہ اتحاد عالمی تجارت کو کس طرح منظم کرتا ہے۔

'دوسرے الفاظ میں چین اس اتحاد میں خود تبدیل ہونے کے بجائے اسے بدلنے کے ارادے سے شامل ہوا تھا۔'

رے بوؤین کے بقول ورلڈ ٹریڈ آرگنائزیشن میں چین کی شمولیت کے وقت کیے گئے معاشی فوائد کے وعدے کبھی پورے نہیں ہوئے

اور اس کا نتیجہ امریکہ میں بیروزگاری اور کارخانوں کی بندش کی صورت میں نکلا جسے 'چائنا شاک' کا نام دیا گیا۔ خاص طور پر ان علاقوں کے لوگ زیادہ متاثر ہوئے جنھوں نے سنہ 2016 میں صدر ٹرمپ کو ووٹ دیا تھا۔

بہت سی امریکی کمپنیوں نے مزدوری پر اٹھنے والے کم اخراجات کے پیشِ نظر اپنے کارخانے چین میں منتقل کر دیے۔ تاہم ڈینیئل کلیمن کے مطابق جو کمپنیاں چین منتقل ہوئی تھیں انھیں اس کی بھاری قیمت ادا کرنی پڑی۔ 'ان کمپنیوں کو اپنی ٹیکنالوجی اور انٹلیکچوئل پراپرٹی چین کو منتقل کرنے پر مجبور کیا گیا۔'

یہاں تک کہ وہ کمپنیاں جنھوں نے اپنے کارخانے چین منتقل نہیں کیے ان پر بھی یہ انکشاف ہوا کہ ان کے تجارتی راز کسی نہ کسی طرح چین کے ہاتھ لگ چکے ہیں۔

امریکہ کے قانون نافذ کرنے والے اداروں کے پاس ایسے چینی افراد کی ایک طویل فہرست موجو ہے جو جاسوسی اور کمپیوٹر ہیکنگ میں ملوث ہیں۔

ایف بی آئی کے ڈائریکٹر کرسٹوفر رے نے کانگریس کو حال ہی میں مطلع کیا ہے کہ امریکیوں کی جانب سے تخلیقی حقوق یا انٹلیکچوئل پراپرٹی کی چوری سے متعلق شکایتوں کی بنیاد پر شروع کی گئی ایک ہزار سے زائد تفتیشیں اس وقت زیر التوا ہیں جن کا سِرا جا کر چین سے ملتا ہے۔

ایف بی آئی کے ڈائریکٹر کرسٹوفر رے: امریکہ کے قانون نافذ کرنے والے اداروں کے پاس ایسے چینی افراد کی ایک طویل لسٹ ہے جو جاسوسی اور کمپیوٹر ہیکنگ میں ملوث ہیں

امریکی حکومت کے مطابق چین کی جانب سے گذشتہ چار برسوں میں چوری ہونے والی انٹلیکچوئل پراپرٹی کی مالیت 1.2 ٹریلین ڈالر تک ہے۔

ہیریٹیج فاؤنڈیشن کے ڈین چینگ کے مطابق امریکہ اور چین کے تعلقات میں تناؤ کی ایک بڑی وجہ یہی ہے۔

ان کا کہنا ہے کہ جب کمپنیوں کو یہ معلوم ہوا کہ ان کی رجسٹر شدہ مصنوعات چوری ہو رہی ہیں اور ان کے تجارتی راز ہائی جیک ہو رہے ہیں تو ان کمپنیوں نے یہ نتیجہ اخذ کیا ہے کہ چین کے ساتھ شراکت داری منافع بخش نہیں رہی بلکہ در حقیقت اس کے منفی اثرات ہوئے۔

رے بوؤن کے مطابق سنہ 2015 کے آواخر میں موڈ بدل چکا تھا، جو لوگ پہلے چین کے ساتھ شراکت داری کے حق میں بات کرتے تھے اب وہ بھی گھبرا چکے تھے کہ کس تیزی سے چین ہر چیز کو اپنی گرفت میں لے رہا تھا۔

ہیریٹیج فاؤنڈیشن کے ڈین چینگ کے مطابق انٹلکچوئل پراپرٹی کی ’چوری‘ امریکہ اور چین کے تعلقات میں تناؤ کی ایک بڑی وجہ ہے

اسی اثنا میں پینٹاگون میں بریگیڈئیر جنرل رابرٹ سپالڈنگ اس ٹیم کے سربراہ تھے جس کی ذمہ داری چین کے بڑھتے ہوئے اثر و رسوخ سے نمٹنے کے لیے قومی سلامتی کی ایک نئی حکمت عملی ترتیب دینا تھا۔

اب وہ فوج کو خیرباد کہہ چکے ہیں اور انھوں نے اس حوالے سے ایک کتاب بھی لکھی ہے۔

جب ان سے اس خطرے کے متعلق پوچھا گیا جو امریکہ کو چین سے درپیش ہے تو ان کا کہنا تھا کہ 'جنگ عظیم دوئم میں نازی پارٹی کے بعد یہ امریکہ کے وجود کو لاحق دوسرا بڑا خطرہ ہے۔'

'میرے خیال میں یہ سوویت یونین سے کہیں زیادہ بڑا خطرہ ہے۔ چین دنیا کی دوسری بڑی معیشت ہے جس کی مغربی حکومتوں اور اداروں تک پہنچ ہے اور یہ بات سوویت یونین کی پہنچ سے بھی باہر تھی۔'

جنرل رابرٹ سپالڈنگ: جنگ عظیم دوئم میں نازی پارٹی کے بعد یہ امریکہ کے وجود کو لاحق دوسرا بڑا خطرہ ہے'

جنرل سپالڈنگ نے پینٹاگون میں ہوتے ہوئے جو کام کیا اس کے نتیجے میں قومی سلامتی کی ایک حکمت عملی بنی جو 2017 میں نیشنل سکیورٹی سٹریٹیجی کے عنوان سے شائع ہوئی۔

چائنا پاور پراجیکٹ کی سربراہ بونی گلیسنر کہتی ہیں کہ حکومتی حلقوں میں معتبر سمجھے جانے والے اس دستاویز کا مقصد ہر محمکے کی رہنمائی کرنا ہے اور یہ دستاویز امریکی حکمت عملی میں ایک بہت بڑی تبدیلی کی علامت ہے۔

بونی گلیسنر کا کہنا ہے کہ امریکہ کے حکومتی حلقوں کی سوچ میں امریکہ کو درپیش خطرات کے حوالے سے ایک بڑی تبدیلی آئی ہے اور دہشتگردی کے خلاف جنگ کی جگہ اب بڑی عالمی طاقتوں کے درمیان (معاشی) جنگ نے لے لی ہے۔‘

اس لیے اب امریکی محمکہ دفاع سمجھتا ہے کہ آنے والے عشروں میں امیرکہ کا ایک بڑا عسکری ہدف چین کی بڑھتی ہوئی طاقت کا مقابلہ کرنا ہوگا۔ بین الاقوامی قوانین کے خلاف ورزی کرتے ہوئے چین نے جس تیزی سے ساؤتھ چائنا کے پانیوں میں مصنوعی جزیرے تعمیر کیے اور وہاں فوج تعینات کی ہے، اس نے واشنگٹن میں بہت سے لوگوں کو پریشان کر دیا ہے۔

ہیریٹیج فاؤنڈیشن کے ڈین چینگ کے بقول ہر سال ساؤتھ چائنا کے راستے پانچ اعشاریہ تین ٹریلین ڈالر کا تجارتی مال گزرتا ہے۔ اس لحاظ سے ’چین کے اقدامات کا مقصد یہ تھا کہ وہ کسی طرح خون کی اس بڑی شریان کو کاٹنے کے قابل ہو جائے جو عالمی تجارت میں شہہ رگ کی حیثیت رکھتی ہے۔‘

اسی طرح روبوٹِکس اور مصنوعی ذہانت جیسی اہم ٹیکنالوجی کے شعبے میں دنیا کا سب سے بڑا ملک بن جانے کی خواہش سے بھی صاف ظاہر ہوتا ہے کہ چین کے عزائم کیا ہیں۔ بونی گلیسنر کہتی ہیں کہ ’یہ چیز اب اس مقابلے بازی میں بنیادی حیثیت اختیار کر چکی ہے، کیونکہ اگر چین ان شعبوں میں امریکہ سے آگے نکل جاتا ہے تو وہ شاید امریکہ کو پیچھے ہٹا کر خود دنیا کی سب سے بڑی طاقت بن جائے گا۔‘

اور یہی وہ چیز ہے جو اب داؤ پر لگی ہوئی ہے۔

امریکہ کی عسکری برتری کی بنیاد بہت بڑی فوج نہیں بلکہ جدید ترین ٹیکنالوجی سے لیس ہتھیار اور انھیں استعمال کرنے والے سِسٹم ہیں۔ اگر چین اس قسم کی اہم ٹیکنالوجی کے میدان میں برتری حاصل کر لیتا ہے تو ہو سکتا ہے امریکہ زیادہ عرصے تک اس کا مقابلہ نہ کر سکے۔

تاہم، ڈاکٹر کلیمن سمجھتے ہیں کہ غیر عسکری ٹیکنالوجی کا میدان بھی نہایت اہم ہے۔ ’چین نہ صرف ملک کے اندر نگرانی (سرویلینس) اور سینسرشِپ والی ٹیکنالوجی پر عبور حاصل کر رہا ہے بلکہ ایسی ٹیکنالوجی کو برآمد بھی کر رہا اور اس حوالے سے دوسرے ملکوں کی مالی مدد بھی کر رہا ہے۔‘

ڈاکٹر کلیمن کا خیال ہے کہ آنے والے دنوں میں چین کے بارے میں بحث میں جو چیز مرکزی بن جائے گی وہ ہائی ٹیک کے میدان میں اس کا غیر جمہوری رویہ یا استبداد ہوگا۔

اس لیے اگر صدر ٹرمپ آئندہ انتخابات میں ناکام بھی ہو جاتے ہیں تو یہ توقع نہ رکھیں کہ مستقبل قریب میں چین سے متعلق امریکہ کی پالیسی تبدیل ہو جائے گی۔ واشگنٹن میں مُوڈ بدل چکا ہے۔

اب بات یہ نہیں رہی کہ چین کو آڑے ہاتھوں لینا ہے یا نہیں، بلکہ بحث یہ ہے کہ یہ کام کرنا کیسے ہے۔

ڈیموکریٹک پارٹی کے بہت سے رہنما، صدر ٹرمپ کی یکطرفہ پالیسی کے برعکس، امریکہ کے اتحادیوں کے ساتھ مل کر کام کرنے کو ترجیح دیتے ہیں، تاہم زیادہ تر ڈیموکریٹ یہ بھی جانتے ہیں کہ اگر ان کی جماعت چین کے بارے میں نرم رویہ اختیار کرتی ہے تو پارٹی کو ووٹ بھی کم ہی ملیں گے۔


Summary: پاکستان کا ایران کے ساتھ اپنی سرحد کو غیر معینہ مدت تک کے لیے بند کرنے کے بعد ملک میں ایران سے آنے والی روزمرہ اشیا اور تیل کی قلت کا خدشہ پیدا ہو گیا ہے۔

پاکستان کے ایران کے ساتھ اپنی سرحد کو غیر معینہ مدت تک کے لیے بند کرنے کے فیصلے کے بعد ملک میں ایران سے آنے والی روزمرہ اشیا اور تیل کی قلت کا خدشہ پیدا ہو گیا ہے۔

کرونا وائرس کے خطرے کے پیشِ نظر حکومتِ پاکستان نے اس سرحد کو بند رکھنے کا فیصلہ کیا ہے۔

بلوچستان کے ضلع چاغی کے اسٹنٹ کمشنر نجیب قمبرانی نے بی بی سی کو بتایا کہ یہ بارڈر کب کھلے گا یہ ابھی نہیں کہا جا سکتا کیونکہ فی الحال خطرہ مول نہیں لیا جا سکتا۔

یاد رہے کہ پاکستان اور ایران کے درمیان لوگوں کی آمدورفت اور تجارت مکمل طور پر بند کر دی گئی ہے۔

پاکستان اور ایران کے درمیان 904 کلومیٹر طویل سرحد ہے۔ بلوچستان کے سرحدی اضلاع میں چاغی، واشک، پنجگور، کیچ، تربت اور گودار شامل ہیں۔ یہ اضلاع ایران کی اشیا کی ایک بڑی مارکیٹ ہیں۔ ان علاقوں میں اشیائے خورد و نوش سمیت تیل اور موٹر سائیکلیں بھی ایرانی استعمال ہوتی ہیں، جبکہ یہاں سرکاری طور پر ایران کی جانب سے بجلی بھی فراہم کی جاتی ہے۔

سرحدی شہر تفتان کا بارڈر امیگریشن اور باضابطہ تجارت کے علاوہ ہفتے میں تین روز تجارت کے لیے کھولا جاتا ہے۔ تجارت کے ان دنوں میں پاکستان کے مزدور کندھوں اور ہتھ ریڑھیوں پر ایران سے عام استعمال کی چیزیں لاتے ہیں جن میں زیادہ تر سبزیاں، پھل، شہد، بیکری آئٹمز، مشروبات اور کراکری کا سامان شامل ہوتا ہے۔

اس تجارت پر کسی قسم کا ٹیکس عائد نہیں کیا جاتا۔ دونوں ممالک کے درمیان معاہدے کے مطابق پاکستان سے موسمی پھل ایران جاتے ہیں۔

چاغی کے اسسٹنٹ کمشنر نجیب قمبرانی  کا کہنا ہے کہ روز مرہ کی اشیائے خورد و نوش اہم نہیں ہیں اور اس مسئلے کے حل کےلیے انتظامیہ دوسرے شہروں سے ان اشیا کی فراہمی کو یقینی بنائے گی۔

تفتان میں نہ کاشت کاری ہوتی ہے اور نہ ہی یہاں کوئی دوسرا بڑا ذریعہ روزگار ہے۔ یہاں کے مقامی لوگوں کا سارا دارو مدار زیرو پوائنٹ، سرحدی کراسنگ، پر ہے جہاں سے مزدوری اور تجارت کے مواقع دستیاب ہوتے ہیں۔

صرف زیرو پوائنٹ کی تجارت سے لگ بھگ 2500 مزدوروں کا روزگار وابستہ ہے۔

چند مزدور بارڈر پار سے سامان لاتے ہیں، چند انھیں لادتے ہیں جبکہ دوسرے انھیں گاڑیوں پر لوڈ کر کے تفتان شہر میں دکانوں تک پہنچاتے ہیں۔ اس طرح 15 ہزار آبادی کے شہر تفتان کی معشیت اسی تجارت سے چلتی ہے۔

بلوچستان کے سرحدی علاقوں سے مزدور کام کاج کے لیے ایران کے صوبے سیستان اور دیگر علاقوں میں بھی جاتے ہیں جس کے لیے انھیں مقامی راہداری دی جاتی ہے۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

ایران سے ایل پی جی گیس کے ٹینکر تافتان آتے ہیں جہاں سے یہ گیس مقامی ٹینکروں کے ذریعے زیادہ تر پنجاب منتقل کی جاتی ہے جبکہ مقامی طور پر یہ گیس چھوٹے سلنڈروں میں فروخت کی جاتی ہے۔ اسی طرح کوئٹہ سے زاہدان ٹرین چلتی ہے جس میں زیادہ تر سیمنٹ، سکریپ، کھجور، ٹائلز اور ڈامر لایا جاتا ہے۔ حکومت پاکستان کے حالیہ فیصلے کے بعد یہ ٹرین سروس بھی معطل رہے گی۔

چاغی، واشک، پنجگور، کیچ، تربت اور گودار کے اضلاع میں ایرانی تیل اور ڈیزل سے ہی مواصلاتی نظام چلتا ہے۔ یہ تیل آسمانی رنگ کی پک اپ میں، جسے زمباد کہا جاتا ہے، سمگل کیا جاتا ہے۔

حکومت پاکستان نے حال ہی میں کئی سرحدی علاقوں میں باڑ لگا دی ہے جس سے سمگلنگ میں کمی تو آئی ہے لیکن یہ سلسلہ رک نہیں پایا، مقامی لوگوں نے اس بندش کے خلاف احتجاج بھی کیا ہے۔ ان اضلاع میں کاشت بارشوں کی مرہون منت ہوتی ہے جبکہ چاغی، واشک اور تربت میں دو سال قبل تک خشک سالی تھی جس کے بعد شدید بارشیں ہوئیں۔ یہاں کی آبادی کا ایک اچھا خاصا حصہ سمگلنگ سے ہی گزر بسر کرتا ہے تاہم کرونا وائرس کی پیش نظر ایف سی اور لیویز کی جانب سے نگرانی کے نظام میں سختی لائی گئی ہے۔

پاکستان سے ہر سال شیعہ زائرین ایران جاتے ہیں جبکہ محرم اور چند دیگر مواقع پر ان کی تعداد کئی گنا زیادہ ہو جاتی ہے۔ زائرین پر حملوں کے بعد تفتان میں پاکستان ہاؤس کے نام سے ایک سیف ہاؤس بنایا گیا تھا جہاں سے زائرین کو ایف سی کی سکیورٹی میں کوئٹہ پہنچایا جاتا ہے۔

اسٹنٹ کمشنر کے مطابق پاکستان ہاؤس کو قورنطینہ سینٹر بنایا گیا ہے جہاں اس وقت 200 سے زائد زائرین مقیم ہیں۔ ان زائرین کو اگرچہ کوئی بیماری نہیں مگر احتیاطی تدابیر کے طور پر انھیں یہاں رکھا گیا ہے اور انھیں نگہداشت کا دورانیہ پورا کرنا پڑے گا۔

’یہاں سے ایران نہ صرف زائرین بلکہ تجارت و مزدوری کے لیے بھی لوگ جاتے ہیں۔ ایسے افراد کی تعداد پانچ سے چھ ہزار کے قریب ہے۔ ہم نے اعلیٰ حکام کو درخواست کی ہے کہ سفارتی ذرائع کو استعمال کر کے ایران کو درخواست کی جائے کہ ہمارے جتنے بھی شہری ہیں ان کی وہاں پر ہی قرنطینہ کی مدت پوری کروائی جائے اور اس کے بعد روانہ کیا جائے۔‘

بلوچستان کے صحرائی اور پہاڑی ضلع چاغی میں صحت کی سہولیات کا فقدان ہے۔ سرحدی شہر تفتان میں صرف تین کمروں پر مشتمل بنیادی صحت مرکز ہے جس میں ایک ڈاکٹر اور کچھ طبی عملہ تعینات ہے۔ جبکہ دوسرے بڑے شہر نوکنڈی میں دیہی صحت مرکز موجود ہے اور ضلعی ہیڈ کوارٹر دالبندین میں پرنس فہد بن سلطان ہسپتال موجود ہے۔

صحافی علی رضا رند کے مطابق صوبائی حکومت کی جانب سے 100 بستروں کے موبائل ہسپتال کا اعلان کیا گیا تھا لیکن اس پر عملدرآمد نہیں ہوا۔

اسٹنٹ کمشنر نجیب قمبرانی تسلیم کرتے ہیں کہ طبی سہولیات اعلیٰ درجے کی نہیں ہیں تاہم نو کنڈی اور ڈسٹرکٹ ہسپتال میں آئسولیشن سینٹر قائم کر لیا گیا ہے۔ ان کے پاس تھرمل سکینر گنز دستیاب ہیں۔ انھوں نے کہا چونکہ اس وقت تک کسی مسافر میں کورونا وائرس کا شبہ نہیں ہوا اس لیے کٹس کی ضرورت نہیں۔ اگر کسی پر بھی شبہ ہوا تو اس کو پہلے مرحلے میں آئسولیشن سینٹر لائیں گے اور مزید علاج کے لیے ایڈوانس ہسپتال بھیج دیں گے۔


Summary: ماہ بیگم کے دانش مندانہ فیصلوں نے اسے قندھار سے ہزاروں میل دور سندھ کی سرزمین پر تخت و تاج کی ملکہ بنا دیا۔ یکے بعد دیگرے اس کے دو شوہروں شاہ حسن اور عیسی خان ترخان نے حکمرانی کا تاج پہنا اور سندھ پر حکومت کی۔

(فائل فوٹو)

سنہ 1495 میں قندھار میں ایک ارغون سردار مقیم بیگ کے گھر میں جنم لینے والی ماہ بیگم کے حسن و جمال کا چرچا دُور دُور تک پھیلا۔ ماہ بیگم کے سرخ و سفید چہرے پر سجا تل غضب کی کشش رکھتا تھا۔ ازبک روایات میں ایسا تل خوش بختی کی علامت تھا۔

پھر ایک وقت آیا کہ ان کے دانشمندانہ فیصلوں نے انھیں قندھار سے ہزاروں میل دور سندھ کی سرزمین پر تخت و تاج کی ملکہ بنا دیا۔

یکے بعد دیگرے ان کے دو شوہروں شاہ حسن اور عیسیٰ خان ترخان نے حکمرانی کا تاج پہنا اور سندھ پر حکومت کی مگر اس سب کے لیے ماہ بیگم تاحیات جدوجہد کرتی رہیں۔

16ویں صدی کے اوائل میں سندھ، افغانستان، ایران، ہندوستان اور ایشیائے کوچک مستقل سیاسی تبدیلیوں کی زد میں تھے۔ سندھ اس وقت برصغیر میں اہم سیاسی سرگرمیوں کا مرکز بنا ہوا تھا۔ وہاں سمّہ خاندان کی حکومت تھی اور اسے تاریخ میں سکون، امن، علم اور خوشحالی کا دور تصور کیا جاتا ہے۔

افغانستان میں تیموری طاقت بکھر رہی تھی۔ اس لیے وہ براستہ سندھ ہندوستان کے وسیع و عریض علاقے کی جانب بڑھنا چاہتے تھے۔ درۂ خیبر ایک طویل عرصے سے مختلف اقوام کی آمدورفت کا باعث تھا، ایسے میں جو بھی یہاں پیر جمانے کے قابل ہو جاتا، سندھ اور ہند کی خوشحالی اس کے دن پھیر دیتی۔

وسطی ایشیا، خراسان اور فرغانہ میں تیموری، قزلباش اور ارغون قبائل کے درمیان اقتدار کی رسہ کشی عروج پر تھی۔ شاہ بیگ ارغونوں کے سردار کے طور پر قندھار تک مطلق العنان حکمران بننا چاہتے تھے مگر مغل بادشاہ ظہیر الدین بابر ان کے عزائم کی راہ میں دیوار کی طرح حائل تھے۔

سنہ 1507 میں بابر اور شاہ بیگ کا مقابلہ ہوا جس میں بابر کو فتح ہوئی اور وہ مال غنیمت کے ساتھ شاہ مقیم کی بیٹی اور شاہ بیگ کی بھتیجی ماہ بیگم کو بھی ساتھ لے گئے۔ اس وقت ماہ بیگم کی عمر بمشکل بارہ سال ہوگی۔

تاریخ دان اور مصنف کلیم اللہ لاشاری تفصیل بتاتے ہیں کہ ’وسط ایشیا کی وہ خواتین جو اشرافیہ سے تعلق رکھتی تھیں ان کا سیاست میں بہت زیادہ عمل دخل تھا۔ ان خواتین کی شادیاں بھی سیاسی طاقت کے حصول کے تحت کی جاتیں۔‘

’اگر کسی جنگ میں خواتین کو مال غنیمت کے ساتھ حاصل بھی کر لیا جاتا تب بھی ان سے عزت اور احترام سے پیش آیا جاتا۔ ایسی خواتین کی شادیاں بھی گو کہ سیاسی گٹھ جوڑ ہی ہوتیں مگر رشتہ ہم پلہ ہی دیکھا جاتا۔‘

وہ بتاتے ہیں کہ ’بابر نے بھی اسی اصول کے پیش نظر ماہ بیگم کی شادی محمد قاسم سے کروائی۔ بعد ازاں قاسم کوکہ، ایک جنگ میں مارے گئے جبکہ کچھ کتابوں میں لکھا ہے کہ ماہ بیگم نے شوہر سے علیحدگی اختیار کر لی تھی۔‘

ماہ بیگم کے سوتیلے بیٹے مرزا محمد باقی کا مقبرہ، جنھوں نے انھیں جیل میں بند کیا

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

کلیم اللہ لاشاری کا کہنا ہے کہ ’ارغون ازبک نسل کا قبیلہ ہے جس کا قریبی تعلق ترک نسل سے بھی ہے۔ اس لیے جب بابر ماہ بیگم کو قید کرنے پر نازاں تھے تو ارغون اور ازبک انھیں دوبارہ حاصل کرنے کی کوشش کر رہے تھے کیونکہ یہ ان کے لیے انا کا مسئلہ بھی تھا۔‘

ترخان نامہ میں سید میر محمد بن جلال ٹھٹوی لکھتے ہیں کہ شاہ بیگ ارغون (ماہ بیگم کے چچا) 1511 میں سیوی کے قلعے کی فتح کے بعد قندھار واپس لوٹے تو ماہ بیگم کی والدہ نے ماہ بیگم کو واپس لانے پر اصرار کیا۔

ترخان نامہ میں ہی لکھا کہ ماہ بیگم کو آزاد کروانے کے لیے بابر سے جنگ کرنا پڑتی جس کے لیے بظاہر ایک بڑی فوج اور جنگی مہم درکار تھی مگر ماہ بیگم کی ذہانت اور سیاسی سوجھ بوجھ نے اس کام کو آسان بنا دیا۔

شاہ بیگ کے بھیجے ہوئے چند افراد جن میں خواتین بھی تھیں، نے ماہ بیگم تک خفیہ طور پر رسائی حاصل کی اور ماہ بیگم نے کمال ذہانت سے سلاسل کے بند دروازے کھول لیے۔ البتہ وہ اپنی بیٹی ناہید بیگم (جو ان کی پہلی شادی سے تھیں) کو اپنے ساتھ نہ لاسکیں۔

ماہ بیگم کا فرار بابر کی بہادری، جرات اور فوجی حکمت عملی کے لیے ایک بڑا دھچکہ تھا۔ غفلت کے مرتکب تمام افراد کو سزا دی گئی۔ مزید کسی جنگ و جدل سے بچنے اور مستقبل میں ارغونوں سے دوستی بنائے رکھنے کے لیے انھیں قندھار کا بیرونی علاقہ دینے کا بھی وعدہ کیا گیا مگر مؤرخین کے مطابق بابر کے اس اچھے سلوک کے باوجود ماہ بیگم کے دل میں پڑی گرہ کھل نہ سکی اور انھوں نے سوچ لیا تھا کہ وہ ہر صورت اپنی قید کا بدلہ بابر سے سیاسی میدان میں لے کر رہیں گی۔

ماہ بیگم کے واپس آنے سے چچا شاہ بیگ کو ایک بہترین سیاسی مشیر حاصل ہوگیا۔ وہ اپنی نوعمر بھتیجی کی سیاسی بصیرت کے قائل تھے، اس لیے مستقبل کی ہر حکمت عملی میں ان کی رائے کو اہمیت دیتے اور وہ بھی چچا کے ساتھ نت نئی فتوحات کی منصوبہ بندی میں مصروف ہو گئیں۔

شاہ بیگ نے بھتیجی کی شادی اپنے بیٹے شاہ حسن سے کر دی تھی۔

مکلی نامہ میں درج ہے کہ ماہ بیگم کو مکلی کے قبرستان میں سپرد خاک کیا گیا۔ وفات کے وقت ان کی عمر 80 سال سے زیادہ تھی

ماہ بیگم سیاسی فیصلوں میں کتنی دخیل تھیں اس کا اندازہ شیخ عزیز کی کتاب ’سندھ کی محلاتی داستانیں‘ سے ہوتا ہے۔

وہ لکھتے ہیں ’یہ سبی شہر کے ایک محل نما گھر کا منظر ہے جہاں مستقبل کے حوالے سے ایک اہم اجلاس جاری تھا جس میں صرف چند افراد موجود تھے۔ میزبان اور شاہ بیگ کا وفادار سنبل بیگ، شاہ بیگ، بیٹا شاہ حسن اور ماہ بیگم موجود تھیں۔ شاہ بیگ سیوی کا قلعہ فتح کرچکے تھے۔ اب سیوی قلعے کی فتح کے بعد موضوع گفتگو یہ تھا کہ بابر سے ٹکر لینے کے لیے قندھار پر دوبارہ حملہ کیا جائے۔ شاہ بیگ کے علاوہ ان کا بیٹا شاہ حسن بھی اسی حق میں تھا۔‘

’واضح رہے کہ کمرے میں موجود افراد میں ماہ بیگم سب سے کم عمر تھیں مگر ان کا قطعی فیصلہ تھا کہ قندھار کے بجائے سندھ پر قبضے کے لیے دارالحکومت ٹھٹھہ پر حملہ کر دیا جائے تاکہ بابر اپنے زخم چاٹتے رہیں۔ وہ جانتی تھیں کہ بابر کی بھی شدید خواہش تھی کہ وہ سندھ پر قبضہ کر لے مگر اس کے لیے مطلوبہ طاقت انھیں حاصل نہ تھی۔‘

وہ لکھتے ہیں کہ ’شاہ بیگ بھی ٹھٹھہ کی جانب رُخ کرنے میں ہچکچاہٹ کا شکار تھا مگر ماہ بیگم نے یقین دلا دیا کہ انھوں نے تمام تیاریاں کر رکھیں ہیں۔ اگرچہ وہ تینوں جنگی حکمت عملی کے حوالے سے تجربہ کار تھے مگر ماہ بیگم کا فیصلہ حتمی تھا کہ سندھ کی طرف رُخ کیا جائے گا لہذا بقیہ افراد نے اس پر صاد کیا۔‘

لیکن یہ اتنا آسان بھی نہیں تھا۔ یہ وہ زمانہ تھا جب ٹھٹھہ پر جام نظام الدین جنھیں ان کی رعایا پیار سے ’جام نندو‘ بلاتی تھی، کی حکومت تھی۔ یہ امن و خوشحالی کا دور تھا۔

پروفیسر نور احمد جھنجی بتاتے ہیں کہ سمّہ دور سندھ میں علم و فضل کا دور تھا۔ ’یہ ایک جدید سوسائٹی تھی۔ مدارس کی بہتات تھی، دنیا بھر کے علوم پڑھائے جاتے۔ علمائے کرام کی آمدورفت عام تھی۔ کوریئر کا وہ نظام تھا کہ بغداد تک ڈاک ایک ہی دن میں پہنچ جاتی۔ اس کے لیے بڑا شان دار نظام موجود تھا۔ ایک مخصوص فاصلے پر چاق و چوبند گھڑ سوار موجود ہوتے جو ڈاک کو دوسرے گھڑ سوار کے حوالے کرتے، یوں ایک دن میں ڈاک منزل مقصود تک پہنچ جاتی۔‘

نور احمد جھنجی کا کہنا ہے کہ ایسے ماحول میں جب رعایا بھی حکمراں سے پیار کرتی ہو، بیرونی طاقتوں کے لیے قبضہ کرنا آسان نہیں ہوتا اور اگر کسی جوڑ توڑ سے قبضہ کر بھی لیا جائے تو اس قبضے کو برقرار رکھنا آسان نہیں ہوتا۔

شاہ بیگ کے ساتھ بھی یہی ہوا، سیوی پر قبضہ کرنے میں اگرچہ انھیں کوئی مشکل نہ ہوئی لیکن اس قبضے کو برقرار رکھنے میں انھیں ضرور مشکلات کا سامنا تھا کیونکہ یہ اطلاعات مل رہی تھیں کہ شاید جام نظام الدین اپنا علاقہ آزاد کروانے کے لیے سیوی پر حملہ کر دیں لہذا انھوں نے یہیں قیام کا فیصلہ کیا۔

کوئی سال بھر بعد توقع کے مطابق جام نظام الدین 12 ہزار نفری کے ساتھ سیوی پہنچ گئے۔ اگرچہ ماہ بیگم اور شاہ حسن پُراعتماد تھے مگر اس بار ان کے اندازے درست نہ نکلے۔

جام نظام الدین کی اصل طاقت ان کا بہادر اور صاحب بصیرت سپہ سالار دریا خان تھا۔ خاصے جنگ و جدل کے بعد دریا خان نے سیوی پر قبضہ کرلیا۔ شاہ بیگ پسپا ہو چکے تھے اور سپاہیوں کی قلیل تعداد کے ساتھ شال کوٹ قلعے میں پہنچ گئے۔

بعد ازاں ان کا بیٹا شاہ حسن بھی ان حالات سے نالاں ہو کر بابر کے دربار میں پہنچ گیا۔ ماہ بیگم شاہ حسن کے ساتھ ہی تھیں۔

شاہ حسن دو سال بابر کے دربار سے وابستہ رہے پھر ماہ بیگم کے ساتھ باپ کے پاس لوٹ آئے۔

عیسیٰ خان کا مقبرہ۔۔۔ عیسیٰ خان کی دوسری بیویوں سے بہت سی اولادیں تھیں جو تخت پر نظریں جمائے بیٹھے تھے

شاہ حسن کی واپسی سے سندھ پر قبضے کا خواب ان تینوں کی آنکھوں میں دوبارہ زندہ ہو گیا۔ اس بار قدرت بھی ان کے ساتھ تھی کیونکہ جام نظام الدین کی وفات ہو چکی تھی اور ان کے بعد تخت کے حوالے سے تنازعات کھڑے ہوگئے تھے۔ اصول کے مطابق جام نظام الدین کا نوعمر بیٹا جام فیروز تخت نشیں ہوچکا تھا مگر جام نظام الدین کے بھائی یعنی جام فیروز کے چچا جام صلاح الدین بھی تخت کے آرزو مند تھے۔ دونوں میں شدید رسہ کشی جاری تھی۔

ماہ بیگم کا خیال تھا کہ اس تنازع کو ہوا دے کر وہ اپنی مراد پا سکتے ہیں مگر شاہ بیگ نے خبردار کیا کہ  یہ مت بھولو کہ سپہ سالار دریا خان ابھی زندہ ہے۔

ماہ بیگم پُرامید تھیں کہ وہ اس موقع سے بھرپور فائدہ اٹھا سکتے ہیں۔ ماہ بیگم کے بھیجے ہوئے افراد نے نوعمرجام فیروز کو اپنے حلقہ اثر میں لے لیا تھا۔ دریا خان کی مخالفت کے باوجود جام فیروز نے ان افراد کو امور سلطنت میں دخیل کر لیا اور اہم عہدے دے دیے۔

کتاب سندھ کی محلاتی داستانیں میں تفصیل سے لکھا ہے کہ ماہ بیگم کے ٹھٹھہ بھیجے ہوئے ان افراد میں سب سے اہم میر قاسم کبیکی تھے، جنھیں جام فیروز نے نہ صرف ملازمت پر رکھ لیا بلکہ ایسے امور بھی سونپ دیے جو صرف حکومت کے خاص افراد کے لیے ہوتے ہیں۔

اس کے علاوہ میر قاسم کو ٹھٹھہ شہر میں ایک علیحدہ رقبہ بھی بطور جاگیر عطا کیا جس کو مغل واڑہ کا نام دیا گیا۔ آج بھی وہ علاقہ اسی نام سے مشہور ہے۔ اس وقت وہاں ارغون افراد کے علاوہ کوئی پر نہیں مار سکتا تھا۔ میر قاسم نے ماہ بیگم کا دیا ہوا کام احسن طریقے سے انجام دیا اور جام فیروز اور ان کے چچا کو تخت کے لیے مدمقابل لا کھڑا کردیا۔

میر قاسم نے جام فیروز کو یہ راہ سجھائی کہ چچا صلاح الدین سے جنگ کے لیے ارغونوں کی مدد حاصل کی جا سکتی ہے۔ اس موقع پر دانا و بینا دریا خان نے روکنے کی کوشش کی کہ ارغون تو خود سندھ پر قبضے کا خواب دیکھ رہے ہیں کہ اگر ان کی فوج یہاں آگئی تو ہمارے لیے بُرا ہوگا۔ انھوں نے یہ بھی یاد دلایا کہ صرف چند ماہ قبل ماہ بیگم سندھ کے مزارات کی زیارت کے بہانے آئی تھیں جبکہ ان کی آمد کا اصل مقصد حالات سے واقفیت اور خصوصی ہدایات دینا تھا۔

ناتجربہ کار جام فیروز اس ساری جوڑ توڑ کو سمجھنے سے قاصر تھے اور انھیں دریا خان کی بات کا یقین نہ تھا۔

’کیا ایک خاتون ارغون سرداروں پر اتنا حاوی ہو سکتی ہے؟‘ جام فیروز نے ماہ بیگم کے حوالے سے اعتراض کیا لیکن جام فیروز ہواﺅں کا رخ نہ پہچان سکے۔ بہرحال گھمسان کا رن پڑا اور بالآخر ارغونوں نے جام فیروز کو شکست دے کر سندھ پر قبضہ کرلیا۔

دیر سے سہی مگر ماہ بیگم نے جو خواب دیکھا تھا وہ پورا ہوا۔ اب ان کے شوہر شاہ حسن حکمران تھے اور وہ ایسی ملکہ جن کی مرضی کے بغیر امور سلطنت کا کوئی فیصلہ نہ ہوتا۔ ماہ بیگم اب ٹھٹھہ کے شاہی محل میں قیام پذیر تھی۔ شاہ حسن زیادہ تر بکھر میں ہوتے، جہاں انھیں شمالی چھاﺅنی اور حتمی دارالحکومت بنانا تھا۔

شاہ بیگ کی وفات ہو چکی تھی اور شاہ حسن کے تمام امور کی نگرانی عیسی خان ترخان کر رہے تھے، جنھیں شاہ حسن نے منھ بولا بیٹا بنا رکھا تھا لیکن انھیں بھی ہر حکم کے لیے ماہ بیگم کی اجازت کی ضرورت تھی۔ ماہ بیگم اب سندھ کے ہر سیاہ و سفید کی مالک تھیں۔

ماہ بیگم نے سندھ کا اقتدار تو حاصل کرلیا تھا مگر انھیں بابر کاخوف لاحق تھا کہ وہ انھیں چین سے بیٹھنے نہ دے گا کیونکہ سندھ پر قبضہ بابر کی بھی خواہش تھی۔ اس خطرے کو ماہ بیگم کے ذہن رسا نے ایسے ٹالا کہ انھوں نے اپنی خوبصورت بیٹی ناہید بیگم کو بابر کے حرم میں دے دیا۔ یوں اب بابر سے قریبی رشتے داری ہوچکی تھی۔ یہی وجہ تھی کہ بابر نے ٹھٹھہ کا رُخ نہیں کیا اور دلی کی طرف روانہ ہو گئے۔

لیکن ماہ بیگم کی آزمائش ابھی باقی تھی۔ سنہ1551 میں شاہ حسن شدید علیل ہو گئے۔

لیم اللہ لاشاری بتاتے ہیں کہ شاہ حسن کو ایک عجیب بیماری لاحق تھی، وہ پانی کے قریب رہنے کو ترجیح دیتے۔ آخری 13 ماہ انھوں نے کشتی پر گزارے اور وہیں وفات پائی۔

آنے والے دنوں میں ماہ بیگم نے عیسیٰ خان ترخان سے شادی کرلی جو شاہ حسن کے بعد ٹھٹھہ کے حکمران بنے۔ اب یہ بتانے کی ضرورت نہیں کہ اس سیاسی جوڑ توڑ میں بھی ماہ بیگم کا ہاتھ تھا۔ ماہ بیگم ایک بار پھر ملکہ بن چکی تھیں۔

1559 میں عیسی خان ترخان بہت کمزور ہو چکے تھے۔ ماہ بیگم کی بدقسمتی تھی کہ شاہ حسن سے ان کی کوئی اولاد نہ تھی جسے وہ باپ کے مرنے کی بعد تخت پر بٹھاتیں جبکہ عیسیٰ خان کی دوسری بیویوں سے بہت سی اولادیں تھیں جو تخت پر نظریں جمائے بیٹھے تھے۔

یہ سب ماہ بیگم کو ناپسند کرتے تھے کہ وہ ارغونوں کو سندھ پر حکمران بنا چکی تھیں اور اب بھی ارغونوں کا اثر رسوخ بہت تھا۔ ماہ بیگم بھی حالات کو بھانپ رہی تھی۔ بظاہر مرزا عیسیٰ خان ترخان چاہتے تھے کہ ان کا بیٹا صالح خان تخت و تاج کا مالک بنے لیکن ماہ بیگم اس بات کی مخالف تھیں۔ ماہ بیگم کا ووٹ مرزا محمد باقی کی جانب تھا۔

عیسیٰ خان کا آخری وقت تھا۔ ماہ بیگم ان کا ہاتھ اپنے ہاتھ میں لیے بیٹھی تھیں جب عیسیٰ خان نے آخری بار انھیں متنبہ کیا کہ ’اگر مرزا محمد باقی کے سر پر حکومت کا تاج رکھا تو جان لو کہ تمھاری موت بھی اسی کے ہاتھوں ہو گی۔‘

ماہ بیگم شوہر کی بات کو خاطر میں نہیں لائی۔ انھوں نے زندگی بھر آزادی سے فیصلے کیے تھے جن میں سے بیشتر صحیح ثابت ہوئے تھے لہذا اس بار بھی انھیں اپنے فیصلے اور بصیرت پر اعتماد تھا۔

عیسیٰ خان کے مرنے کے بعد ماہ بیگم نے مرحوم شوہر کی وصیت کے خلاف مرزا محمد باقی کے حوالے تخت و تاج کردیا لیکن تمام عمر درست فیصلے کرنے والی ماہ بیگم کا آخری فیصلہ ان کے لیے غلط ثابت ہوا، جس کا خمیازہ انھوں نے جان دے کر ادا کیا۔

عیسیٰ خان ترخان کی آنکھیں بند ہونے کے بعد سوتیلے بیٹے مرزا محمد باقی نے ماہ بیگم کو سیوہن قلعے کی جیل میں قید کر دیا۔

ماہ بیگم نے اپنے آخری دن سیوہن قلعے سے دریائے سندھ کے پانی کو دیکھتے ہوئے گزار دیے۔ مرزا باقی صرف چند دن ہی ماہ بیگم کو قید میں رکھ پائے اور اس سے پہلے کہ قید میں ان سے کوئی بدسلوکی کی جاتی، اس بادشا گر خاتون نے نہایت وقار سے اپنی آخری سانسیں لیں۔

مکلی نامہ میں مصنف میر شیر قانع اور پھر حواشیہ میں پیر حسام الدین راشدی لکھتے ہیں کہ ’ماہ بیگم کو گرفتار کر کے مرزا باقی نے ایک کمرے میں قید کر دیا تھا اور حکم دیا کہ ان کو کھانے پینے کی کوئی چیز نہ دی جائے اور اس طرح ماہ بیگم بھوک اور پیاس کے ہاتھوں اللہ کو پیاری ہو گئیں۔‘

اسی مکلی نامہ میں درج ہے کہ ماہ بیگم کو مکلی کے قبرستان میں سپرد خاک کیا گیا۔ وفات کے وقت ماہ بیگم کی عمر 80 سال سے زیادہ تھی۔


Summary: اپنی تاریخ میں پہلی بار ومبلڈن میں ٹینِس کے مقابلوں کے دوران انتظامیہ نے اپنے ڈریس کوڈ میں نرمی کی ہے۔ یہ قواعد اتنے سخت کیوں ہیں؟ ایلی وائلٹ براملی اس موضوع پر ایک نظر ڈالتی ہیں۔

146 سال میں پہلی بار ومبلڈن نے خواتین کے لباس میں تبدیلی کی ہے لیکن اس تبدیلی کے ومبلڈن میں ہونے کی وجہ سے، اسے انقلابی تبدیلی کے بجائے ایک ارتقائی تبدیلی سمجھا جائے گا۔ کھلاڑیوں کو اب گہرے رنگ کے انڈر شارٹس پہننے کی اجازت دی گئی ہے۔

یہ اقدام مبینہ طور پر ان کھلاڑیوں کی پریشانیوں کو دور کرنے کے لیے کیا گیا ہے جو اپنی ماہواری کے دنوں میں ہوتی ہیں۔

ایک بیان میں آل انگلینڈ کلب کی سربراہ سیلی بولٹن نے کہا کہ انھیں امید ہے کہ نیا اصول ’کھلاڑیوں کو پریشانی سے نجات دے کر خالصتاً اپنی کارکردگی پر توجہ مرکوز کرنے میں مدد دے گا۔‘

اس کا بہت سے کھلاڑیوں نے خیر مقدم کیا ہے۔ جیسا کہ امریکہ کی کوری گاف نے گذشتہ ہفتے سکائی نیوز کو بتایا تھا کہ ’مجھے لگتا ہے یہ یقینی طور پر میرے اور لاکر روم میں موجود دیگر لڑکیوں کے لیے بہت زیادہ تناؤ کو دور کرے گا۔‘

ٹینس کے تاریخ دان کرس بوورز، جنھوں نے راجر فیڈرر اور نوواک جوکووچ کی سوانح عمری لکھی ہے، سمجھتے ہیں کہ یہ تبدیلی ومبلڈن کے سماجی دباؤ کے سامنے جھکنے کا معاملہ ہے۔

وہ بی بی سی کلچر کو بتاتے ہیں کہ ومبلڈن کے پاس اب کوئی راستہ نہیں تھا۔

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

’ومبلڈن بہت ہی پریشان کن حالات میں تھا۔‘

یہ خیال کہ خواتین کھلاڑی صرف وہی لباس پہن سکتی ہیں جو کھیل کی نوعیت سے مطابقت رکھتا ہے، اسے اب فرسودہ سمجھا جا رہا ہے۔ یقیناً یہ قوانین قدیم اور جنس پرست تھے۔

اب جب کچھ ٹینِس کورٹس نے خاتون کھلاڑیوں کے مطالبے کو جائز  تسلیم کر لیا گیا ہے، سینٹر کورٹ کی حدود میں پرانے قواعد و ضوابط ابھی تک برقرار تھے۔ کھلاڑیوں کو بتایا جاتا کہ ’انھیں ٹینس کے مناسب لباس میں ملبوس ہونا چاہیے جو تقریباً مکمل طور پر سفید ہو۔ سفید میں صرف سفید، کریم رنگ کا سفید بھی شامل نہیں۔‘

نیک لائنز، کف، ٹوپی، ہیڈ بینڈ، کلائی پر بندھے بینڈ، موزے، شارٹس، سکرٹس اور انڈر گارمنٹس پر مختلف رنگوں کے ڈیزائن کی بھی اجازت دی گئی ہے۔

لیکن اس سے پہلے کہ کھلاڑی قوسِ قزا کے رنگوں کو اپنانا شروع کریں، کوڈ واضح ہے کہ ڈیزائن ایک سینٹی میٹر سے زیادہ چوڑا نہیں ہونا چاہیے۔

اور اگر کوئی تشویش تھی کہ کھلاڑی مختلف نمونوں کا استعمال کریں گے، تو اس پر کوڈ کا حکم ہے کہ ’پیٹرن کے اندر موجود رنگ کی پیمائش اس طرح کی جائے گی جیسے یہ رنگ کا ٹھوس ماس ہے اور اسے ایک سینٹی میٹر (10 ملی میٹر) گائیڈ کے اندر ہونا چاہیے۔‘

اس کے علاوہ ’دیگر مٹیریلز یا نمونوں سے بنائے گئے کمپنی کے لوگوز  قابل قبول نہیں ہیں۔‘

برطانیہ میں ٹینس کی سماجی تاریخ کے مصنف رابرٹ لیک نے بی بی سی کلچر کو بتایا کہ سب سے سفید لباس کا کوڈ ہمیشہ سے ہے۔ ’سفید رنگ پسینہ سب سے بہتر انداز میں چھپاتا ہے، صاف، تیز اور صاف نظر آتا ہے، اچھائی کی نمائندگی کرتا ہے اور اس کی کرکٹ سے جڑی تاریخ کو دیکھتے ہوئے، تاریخی طور پر اعلیٰ متوسط طبقے کے مسرت کے لمحوں کی بھی عکاسی کرتا ہے۔‘

رابرت لیک کے مطابق اس کا کچھ طریقوں سے وکٹورین دور کے اواخر میں ارتقا ہوا جس میں خواتین سے توقع کی جاتی تھی کہ وہ ’ ثقافتی توقعات کے مطابق مناسب لباس پہنیں گی، یعنی شائستگی والا لباس۔‘

ان کا کہنا ہے کہ جنگ کے دوران یہ فیشن کے بارے میں زیادہ تھا، 1950 کی دہائی میں یہ ’افادیت، کام، آرام‘ کے بارے میں زیادہ ہو گیا، اور، پھر بعد کے  اوپن دور میں خواتین کی کشش کے روایتی معیارات، یعنی شاید جنسی کشش کے لیے بھی اِن لباس کا استعمال جاری رہا۔ یہ وہ باتیں تھیں جن کی وجہ سے کھلاڑیوں نے  ٹینس کا روایتی لباس پہننا جاری رکھا۔

یہ صرف ومبلڈن ہی نہیں ہے جو ڈریس کوڈ کو نافذ کرتا ہے۔

ہائی پروفائل کھلاڑیوں کی جانب سے قوانین کی خلاف ورزی کرنے کی ایک حالیہ مثال سرینا ولیمز نے 2018 میں فرنچ اوپن جیتنے کے لیے وکنڈا سے متاثر کیٹ سوٹ پہنتے ہوئے دیکھی تھی۔

یہ ان کی زندگی کا پہلا گرینڈ سلیم میچ تھا۔ اس لباس کی وجہ سے اُس پر مستقبل کے ٹورنامنٹس میں اِسے پہننے پر پابندی لگا دی گئی تھی۔ جیسا کہ ایک مبصر نے اس وقت لکھا تھا: ’یہ حقیقت میں خواتین کے جسموں پر پابندی ہے اور خاص طور پر، یہ اسی طرح ہے جس طرح سے سیاہ فام خواتین کے ساتھ غیر انسانی سلوک کیا جاتا ہے۔‘

لیکن یہاں تک کہ اگر دوسرے ٹورنامنٹ ڈریس کوڈز کو نافذ کرتے ہیں، تو ومبلڈن تو اپنے قوانین کی سختی کے لحاظ سے اور بھی زیادہ سخت ہے۔

جیسا کہ کیرن بین ہورین، فیشن کی تاریخ دان اور ’شی ہیز گوٹ لیگز‘ کی شریک مصنفہ، بی بی سی کلچر کو بتاتی ہیں کہ ’ٹینس کورٹ ہمیشہ سے ایک ایسا میدان رہا ہے جس میں خواتین نے ان حدود کو چیلنج کیا ہے اور ان کو پیچھے دھکیلا ہے جو معاشرے نے عائد رکھیں۔

’کیونکہ ومبلڈن اپنے امریکی یا فرانسیسی ہم منصبوں کے مقابلے میں ہمیشہ سے زیادہ روایتی اور قدامت پسند ٹورنامنٹ رہا ہے، یہ ایک ایسا میدان بن گیا ہے جس میں انفرادیت کے چھوٹے سے چھوٹے اظہار پر بہت زور دیا جاتا ہے۔‘

سرینا ویلیمز نے فرینچ اوپن 2018 کی چیمپیئن شپ جیتنے کے لیے واکنڈا لباس سے متاثر ہو کر ایک نئے انداز کا کیٹ سوٹ زیبِ تن کیا – اِس وجہ سے اُس پر آئندہ کے کھیلوں میں کھیلنے پر پابندی عائد کردی گئی

تاہم بوورز کے مطابق جس چیز کی تعریف نہیں کی جاتی وہ یہ ہے کہ ’80 کی دہائی سے ومبلڈن میں مردوں اور خواتین دونوں پر عائد پابندیاں بہت زیادہ سخت ہو گئیں۔‘

وہ کہتے ہیں کہ یہ کوڈ سفید سے مزید سفید ہوگیا۔ یہ قوائد 90 کی دہائی میں بہت سخت ہو گئے اور پچھلی چند دہائیوں سے ان قواعد کو برقرار رکھا گیا۔

سٹیفی گراف اور بورس بیکر نے جس قسم کے سٹائل پہن رکھے تھے وہ آج سینٹر کورٹ میں پیش ہوتے، ان کا کہنا ہے کہ انھیں کبھی اجازت نہیں دی جائے گی۔

تو پھر ایک قدم پیچھے کیوں لیا جا سکتا ہے؟

بوورز کا خیال ہے کہ یہ ’ومبلڈن اپنے برانڈ کے بارے میں بہت فکر مند ہے۔۔۔ ومبلڈن کے لیے اس بات پر اصرار کرنے کی کوئی وجہ نہیں ہے کہ آپ کو رائل باکس میں جیکٹ اور ٹائی پہننی ہوگی، لیکن وہ ایسا کرتے ہیں۔‘

’ومبلڈن برانڈ کا وہ تمام حصہ جسے ہم قبول کرتے ہیں اور سٹرابیری اور کریم کے ساتھ اتنا ہی جوڑتے ہیں جتنا کہ ہم ٹینس کے ساتھ کرتے ہیں۔‘

ان قواعد کو چیلینج کرنے والے بھی موجود رہے ہیں۔ بوورز نے مے سوٹن کی طرف اشارہ کیا جس نے 1905 میں ’تھوڑی سی جِلد دکھائی اور وہ ایسے ہی تھا کہ جیسے تھوڑی سے خوشبو سنگھائی گئی ہو۔‘

1919 میں فرانسیسی کھلاڑی سوزان لینگلن کے ’غیر مہذب‘ لباس پر تنازع ہوا جس میں انھوں نے پیٹی کوٹ نہیں پہنا اور مقابلوں کی فاتح قرار پائیں۔

ایلین بینیٹ 1934 میں وہ پہلی خاتون کھلاڑی تھیں جنھوں نے شارٹس پہن کر ٹینس کھیلا اور اس سے ابتدائی طور پر ومبلڈن میں ٹینس کے شائقین کو ’صدمہ‘ پہنچا۔

سنہ 1919 میں فرانسیسی کھالڑی سوزین لینگلن نے پریس کو اُس وقت پریشان کردیا تھا جب انھوں نے پیٹی کوٹ نہ پہن کر ’غیر مہذب‘ لباس پہنا تھا

سنہ 1949 میں گرٹروڈ ’گسی‘ موران نے ڈیزائنر ٹیڈ ٹنلنگ کا لباس پہنا تھا، جو سنہ 1920 کے آخر سے ٹورنامنٹ میں کام کر رہی تھیں۔

بین ہورین، جنھوں نے ٹنلنگ کے ڈیزائنز کا مطالعہ کیا ہے، کا کہنا ہے کہ’یہ جانتے ہوئے کہ ٹورنامنٹ میں سفید کے سوا کسی رنگ کے لباس پہننے کی اجازت نہیں ہے، ٹنلنگ نے اپنے زیر جامہ میں لیس ٹرم کا اضافہ کیا جو منتظمین کے لیے میڈیا سکینڈل کا باعث بنا اور اس کی برطرفی کا بظاہر سبب بن گیا۔‘

اگرچہ وہ کہتی ہیں کہ ’اپنی یادداشت میں ٹنلنگ نے اشارہ کیا ہے کہ سکینڈل سے پہلے انھوں نے اپنے بھڑکتے انداز سے منتظمین کو تشویش میں ڈال دیا تھا۔‘

سنہ 1985 میں امریکی کھلاڑی این وائٹ پر ان کے تمام سفید رنگ کے کیٹ سوٹ پر سامعین کی جانب سے آوازیں کسی گئیں۔ شائقین نے اُنھیں وہ لباس دوبارہ نہ پہننے کا کہا۔

سنہ 2017 میں وینس ولیمز کو کہا گیا کہ وہ بارش کے وقفے کے دوران اپنا لباس تبدیل کریں کیونکہ ان کا برا سٹریپ ظاہر ہو رہا تھا۔

وہ لوگ جو ماضی میں ومبلڈن کے سخت ڈریس کوڈ کی وجہ سے مشکل میں آئے، وہ اس نئی پیشرفت کو کیسے دیکھتے ہیں؟

این وائٹ کی رائے ہے کہ یہاں سوال ومبلڈن کے برانڈ کا ہے۔ ’ومبلڈن کے تمام اصول ہی اسے پیشہ ورانہ ٹینس کھیلنے کے لیے ایک خاص اور چیلنجنگ مقام بناتے ہیں۔

’میں حیران ہوں کہ آل انگلینڈ کلب نے یہ فیصلہ کیا ہے۔ خواتین کے لباس کو کچھ رنگ پہننے کی اجازت دے دی ہے۔ میں حیران ہوں کہ اب آگے کیا ہوگا؟


Summary: جون 2016 میں جب عامر خان نے اسلام آباد باکسنگ اکیڈمی کا افتتاح کیا تواس وقت ان کا کہنا تھا کہ انھوں نے اس اکیڈمی کو انگلینڈ میں قائم اپنی اکیڈمی کی طرز پر بنایا ہے اور جلد ہی یہ اکیڈمی عالمی چیمپئن تیار کرنا شروع کردے گی۔

’میں پاکستان کی فوج، حکومت اور سپورٹس بورڈ کے ساتھ ساتھ وزیر داخلہ محسن نقوی کا بھی شکریہ ادا کرنا چاہتا ہوں۔ ابھی وہ سب ایف سی والے لوگ جم سے چلے گئے ہیں اور ایک مہینے کے بعد ہم دوبارہ اسے کھولیں گے تاکہ بچے ٹریننگ حاصل کر سکیں۔۔۔‘

پیر کے روز پاکستانی نژاد برطانوی باکسر عامر خان نے ایک ویڈیو کے ذریعے اپنا یہ بیان جاری کیا۔ جس میں انھوں نے پاکستان کے وفاقی دارالحکومت اسلام آباد میں واقع ایک باکسنگ کی ٹریننگ اکیڈمی کے مناظر بھی دکھائے اور کہا کہ ’آپ دیکھ سکتے ہیں کہ پہلے یہاں کتنا گند تھا، جو اب صاف ہو چکا ہے۔‘

’ابھی ہم اس کو مزید صاف کریں گے، نیا سامان لائیں گے اور پھر باکسرز اور فائٹرز یہاں کھیل سکیں گے۔‘

لیکن یہ معاملہ ہے کیا؟

یہ تنازع حال ہی میں سوشل میڈیا پر چند تصاویر اور ویڈیوز کی مدد سے سامنے آیا جن میں دیکھا گیا کہ ایک بڑی سے ہال میں، جس کے وسط میں ایک خستہ حال باکسنگ رنگ موجود ہے، تماشائیوں کے بیٹھنے کی جگہ پر سینکڑوں بستروں پر لوگ سو رہے ہیں۔

بعد میں معلوم ہوا کہ یہ ہال دراصل باکسر عامر خان کی اکیڈمی ہے جہاں ایف سی اہلکار ڈیرہ جمائے بیٹھے ہیں۔

عامر خان نے بھی یہ تنازع سامنے آنے کے بعد ایک ویڈیو بیان جاری کیا جس میں اُن کا کہنا تھا کہ ’بچے مجھے میسج کرتے ہیں کہ ہمیں ٹریننگ کرنی ہے، ہم فائٹ نہیں کر سکتے، ٹریننگ نہیں کر سکتے۔‘

ان کا کہنا تھا کہ ’ایف سی کو وہاں سے چلے جانا چاہیے۔ میں نے حکام کو بولا، حکومت کو بھی بولا، لیکن پھر بھی کچھ نہیں ہوا۔‘

سوشل میڈیا پر یہ تنازع اٹھنے اور عامر خان کی جانب سے ویڈیو بیان سامنے آتے ہی کئی برس سے بند اس اکیڈمی کی قسمت پھر سے جاگی اور وفاقی دارالحکومت کی انتظامیہ کی جانب سے اسے خالی کروا لیا گیا۔

عامرخان نے اب اعلان کیا ہے کہ باکسرز کی ٹریننگ کے لیے نیا سازوسامان لایا جائے گا اور صفائی کے بعد ’اکیڈمی کو ایک مہینے بعد دوبارہ کھول دیا جائے گا۔‘

Twitter پوسٹ کا اختتام

مواد دستیاب نہیں ہے

واضح رہے کہ عامر خان نے 2015 میں اسلام آباد میں ایک باکسنگ اکیڈمی کھولنے کے لیے پاکستان سپورٹس بورڈ سے معاہدہ کیا تھا۔ اس اکیڈمی کا افتتاح جون 2016 میں ہوا۔

جب عامر خان نے اسلام آباد باکسنگ اکیڈمی کا افتتاح کیا تو اُس وقت اُن کا کہنا تھا کہ انھوں نے اس اکیڈمی کو انگلینڈ میں قائم اپنی اکیڈمی کی طرز پر بنایا ہے اور ’جلد ہی یہ اکیڈمی عالمی چیمپئن تیار کرنا شروع کر دے گی۔‘

عامر خان نے اپنی ویب سائٹ پر اس باکسنگ اکیڈمی کی بنیاد رکھنے کی وجہ بتاتے ہوا لکھا تھا کہ ’ہمارے بچے  ہمارا مستقبل ہیں، اس لیے یہ ضروری ہے کہ ہم اب ان میں سرمایہ کاری کریں۔ میرا مقصد ہر بچے کو اوپر اٹھانا اور ان کی پوری صلاحیت تک پہنچنے میں ان کی مدد کرنا ہے۔ آپ کی مدد سے، ہم مزید بچوں کو سڑکوں سے ہٹا سکتے ہیں اور پرتشدد جرائم جیسے مسائل سے لڑ سکتے ہیں۔‘

ان کے مطابق ’اکیڈمی کا مقصد نوجوانوں کو اپنی توانائیوں کو پیداواری انداز میں استعمال کرنے کے لیے ایک محفوظ جگہ فراہم کرنا ہے، جبکہ ایک ایسا ماحول بھی تیار کرنا ہے جو انھیں صحت مند عادات اور مثبت ذہنیت سے مالا مال متوازن طرز زندگی کی طرف راغب کرے۔‘

ان کی ویب سائٹ کے مطابق عامر خان اکیڈمی پاکستان میں سینکڑوں بچوں اور نوجوانوں کو تربیت فراہم کرتی ہے۔

لیکن چند سال تک فعال رہنے کے بعد یہ اکیڈمی اس وقت بند کر دی گئی تھی جب کورونا وبا کے دوران حکومت نے کھیلوں اور دوسری اجتماعی سرگرمیوں پر پابندی عائد کر دی۔

اکیڈمی سے وابستہ ایک سابق عہدیدار نے بی بی سی کو بتایا کہ کورونا وبا کے دوران عائد پابندیاں اٹھ جانے کے باوجود اکیڈمی کبھی دوبارہ مکمل طور پر فعال نہیں ہوئی۔

اکیڈمی کے بند رہنے کی وجوہات بھی ایک سے زیادہ نظر آتی ہیں۔ ڈان نیوز میں شائع ہونے والی ایک خبر کے مطابق، 2022 میں سپورٹس بورڈ نے ’تزئین و آراِئش‘ کے لیے اس اکیڈمی کو مکمل طور پر خالی کروایا تھا۔

تاہم دوسری جانب، بورڈ کے ایک اہلکار نے یہ دعوٰی بھی کیا ہے کہ اکیڈمی کے بند ہونے کی وجہ عامر خان اور اکیڈمی کے ہیڈ کوچ داؤد نمی کے درمیان تنازع تھا۔

وجہ جو بھی رہی ہو، بعد میں اسی خالی اکیڈمی میں ایف سی اہلکاروں کو ٹھہرا دیا گیا۔

پاکستان سپورٹس بورڈ کے ایک عہدیدار کا کہنا تھا کہ ’چار سال سے ایف سی اہلکار اکیڈمی میں ٹھہرے ہوئے تھے۔‘

اسلام آباد انتظامیہ کے ایک اہلکار کے مطابق ’ایف سی کو 2021 میں سفارتخانوں کی حفاظت کے لیے اسلام آباد بلایا گیا تھا اور 2022 میں ان کو اکیڈمی میں منتقل کر دیا گیا تھا۔‘

واضح رہے کہ ایف سی وزارت داخلہ کے ماتحت نیم عسکری فورس ہے۔

اکیڈمی کو ایف سی اہلکاروں سے خالی کروانے کے بارے میں بات کرتے ہوئے پاکستان سپورٹس بورڈ کے ایک اہلکار کا کہنا تھا کہ ’کافی وقت سے اکیڈمی کو خالی کروانے کے لیے کام کیا جا رہا تھا اور بورڈ کو اس بارے میں بین الصوبائی رابطہ کمیٹی کی جانب سے ایک خط بھی موصول ہوا تھا۔‘

ان کا مزید کہنا تھا کہ خط بورڈ کے علاوہ وزارتِ داخلہ کو بھی بھیجا گیا تھا اور کیونکہ ایف سی وزارتِ داخلہ کے ماتحت ہے تو یہ کام وزارتِ داخلہ کے ذمے تھا۔

مگر ایف سی اہلکاروں کو اکیڈمی میں ہی کیوں ٹھہرایا گیا؟

بی بی سی نے اس سوال کا جواب جاننے کے لیے وزارت داخلہ سے رابطہ کیا مگر کوئی جواب موصول نہیں ہوا۔

تاہم اس حوالے سے بات کرتے ہوئے وزارتِ داخلہ کے ایک اہلکار کا کہنا تھا کہ ’ایف سی اہلکاروں کو مقامی انتظامیہ کی درخواست پر سفارتخانوں کی حفاظت کے لیے اسلام آباد لایا گیا تھا اور جب کسی فورس کو انتظامیہ کی درخواست پر کہیں لایا جاتا ہے تو اُس کے رہنے اور کھانے پینے کی ذمہ داری مقامی انتظامیہ کی ہوتی ہے۔‘

’جب میں نے باکسنگ شروع کی تو میں نے یہاں ٹریننگ حاصل کی تھی۔ یہاں بہت سے نوجوان باکسرز تربیت حاصل کر رہے تھے جن میں سے مجھ سمیت کچھ انٹرنیشنل لیول پر بھی پہنچے۔‘

عثمان وزیر سنہ 2017 تک عامر خان اکیڈمی میں ٹریننگ حاصل کرتے رہے اور اُن کے بقول یہاں ملنے والی ٹریننگ ہی کی بدولت وہ آج وہ ورلڈ یوتھ باکسنگ چیمپئن ہیں۔

ان کا کہنا ہے کہ ’دوسری جگہوں کے برعکس، عامر خان اکیڈمی کا ماحول بہت اچھا تھا اور وہاں کوئی سیاست نہیں تھی۔ اس لیے وہاں ہر طرح کا بچہ آتا تھا۔‘

عثمان کا کہنا ہے کہ 2019 میں انھوں نے عامر خان کے ساتھ بھی ٹریننگ کی تھی۔

انھیں افسوس ہے کہ کووڈ کے بعد اکیڈمی بند ہو جانے کی وجہ سے پاکستانی نوجوانوں کو اس کا بھرپور فائدہ نہیں ہو سکا۔

عامر خان اکیڈمی سے تربیت حاصل کرنے والے ایک اور باکسر باکسر ظہور کا کہنا تھا کہ انھوں نے 2018 سے 2022 تک وہاں ٹریننگ حاصل کی۔

ظہور کہتے ہیں ’اکیڈمی کے ہونے سے نوجوان باکسرز کو بہت فائدہ ہوا تھا۔ ہمیں بھی ایک ایسی باکسنگ اکیڈمی کا پتا تھا جو صرف باکسنگ کے لیے تھی۔‘

ان کا کہنا تھا کہ اکیڈمی کو دوبارہ کھلنا چاہیے کیونکہ اس کے ’بند ہونے سے بہت سے بچے دربدر ہو گئے تھے۔‘


Summary: محققین کے مطابق جرائم پیشہ افراد ان لوگوں کی مجبوری کا فائدہ اٹھا رہے ہیں جو کووڈ 19 کے لاک ڈاؤن سے نجات ڈھونڈ رہے ہیں۔ ایسے میں ویکسین اور ویکسین پاسپورٹ مختلف داموں میں بیچے جا رہے ہیں۔.

بی بی سی کو معلوم ہوا ہے کہ کووڈ 19 کی ویکسینز، ویکسین پاسپورٹ اور کورونا ٹیسٹ کے جعلی منفی نتائج ڈارک ویب پر فروخت کیے جا رہے ہیں۔ ایسٹرا زینیکا، سپوٹنک، سائنو فارم اور جانسن اینڈ جانسن کی ویکسین کی خوراکیں ڈارک ویب پر 500 سے 750 ڈالر میں فروخت ہو رہی ہیں۔

نامعلوم تاجر ویکسین کے جعلی سرٹیفکیٹ بھی بیچ رہے ہیں اور ان کی قیمتیں صرف 150 ڈالر سے شروع ہوتی ہیں۔

محققین کا کہنا ہے کہ ڈارک نیٹ پر ویکسین سے متعلق اشتہارات میں 'تیزی سے اضافہ' ہوا ہے۔ بی بی سی یہ معلوم نہیں کر سکا کہ آیا کہ بیچی جانے والی یہ ویکسینز اصلی ہیں۔

ڈارک نیٹ، جسے ڈارک ویب بھی کہا جاتا ہے، انٹرنیٹ کا وہ حصہ ہے جس کی رسائی صرف خاص براؤزر ٹولز کی مدد سے ممکن ہو سکتی ہے۔

مارکیٹ پلیس پر موجود اس اشتہار میں کووڈ 19 کی ویکسین بیچنے کا دعوی کیا گیا ہے

’ڈرامہ کوئین‘ پوڈکاسٹ میں سنیے وہ باتیں جنہیں کسی کے ساتھ بانٹنے نہیں دیا جاتا

قسطیں

مواد پر جائیں

سائبر سکیورٹی کی کمپنی چیک پوائنٹ کے محققین نے جنوری سے ان آن لائن مارکیٹوں اور ہیکنگ فورمز کی نگرانی کی ہے۔ یہاں سب سے پہلے جنوری میں ویکسین کے اشتہارات لگنا شروع ہوئے تھے۔

ان کا کہنا ہے کہ اب ان اشتہارات میں تین گنا اضافہ ہوا ہے اور ان کی تعداد 1200 سے زیادہ ہو گئی ہے۔

ویکسین فروخت کرنے والوں کا تعلق امریکہ، سپین، جرمنی، فرانس اور روس سے معلوم ہوتا ہے۔

ان ویکسینز کے اشتہارات روسی اور انگریزی زبان میں دیے گئے ہیں۔

بعض اشتہارات کے مطابق ویکسینز میں آکسفورڈ زینیکا کی قیمت 500 ڈالر، جانسن اینڈ جانسن اور روسی ویکسین سپوٹنک دونوں 600 ڈالر اور چین کی تیار کردہ سائنو فارم 750 ڈالر میں فروخت ہو رہی ہیں۔

ایک آن لائن تاجر نے اپنے اشتہار میں کہا ہے کہ وہ ایک دن میں ویکسین کی ڈیلیوری کر سکتا ہے۔ 'ایک رات میں ڈیلیوری یا ایمرجنسی کی صورت میں ہمیں اپنا پیغام بھیجیں۔‘

’دو خریدنے پر ایک مفت‘

ہیکنگ فورم پر ایک دوسرے اشتہار میں کورونا ٹیسٹ کے جعلی منفی نتائج کی پیشکش کی گئی تھی اور اس میں کہا گیا تھا کہ ’بیرون ملک سفر یا نوکری کے لیے ہم منفی کووڈ ٹیسٹ کرتے ہیں۔ دو منفی ٹیسٹ خریدیں اور تیسرا مفت حاصل کریں!‘

ویکسین پاسپورٹ کی پیشکش ایسے افراد کو کی جا رہی ہے جنھیں ابھی تک ویکسین نہیں لگی ہے اور وہ آزادی سے سفر نہیں کر سکتے۔

سیاحتی مقامات پر لے جانے والی کچھ کمپنیاں سیاحوں سے ویکسینیشن سرٹیفکیٹ مانگتی ہیں۔

برطانیہ میں ویکسین پاسپورٹ کے ایک نظام پر بھی غور ہو رہا ہے جس سے سیاحوں کو بارز یا کھیلوں کے میدان تک رسائی کی اجازت مل جائے گی۔

یورپی حکام نے بھی ’گرین ڈیجیٹل سرٹیفکیٹ‘ کے منصوبے کا اعلان کیا ہے۔ اس سے کووڈ 19 کی ویکسین حاصل کرنے والے افراد، منفی ٹیسٹ نتائج اور کورونا سے صحتیاب افراد کو یورپی یونین کے اندر سفر کرنے کی اجازت ہو گی۔

اس طرح یہ کوئی حیرانی کی بات نہیں کہ ڈارک ویب پر جعلی دستاویزات کیوں بیچی جا رہی ہیں۔

چیک پوائنٹ کے محققین کے مطابق کئی تاجر جعلی دستاویزات بیچ رہے ہیں۔ ان میں سے ایک تاجر کا تعلق برطانیہ سے ہے جو 150 ڈالر میں ویکسین کارڈ فروخت کر رہا ہے اور وہ اس کے عوض کرپٹو کرنسی میں بٹ کوائن کے ذریعے پیسے وصول کر رہا ہے۔

جب انھوں نے اس تاجر سے رابطہ کیا تو انھیں بتایا گیا کہ وہ اپنے نام فراہم کریں اور یہ بتائیں کہ وہ تاریخ میں کیا لکھنا چاہتے ہیں، یعنی وہ تاریخ جب انھیں فرضی طور پر کورونا کی ویکسین دی گئی۔ اس کا کہنا تھا کہ 'آپ بے فکر رہیں۔۔۔ یہ ہمارا کام ہے۔۔۔ ہم نے ایسا کئی لوگوں کے ساتھ کیا ہے اور یہ بالکل محفوظ ہے۔‘

چیک پوائنٹ سے منسلک اوڈیڈ وانونو نے کہا ہے کہ ’لوگوں کے لیے یہ سمجھنا ضروری ہے کہ غیر تصدیق شدہ ذرائع سے ویکسین، ویکسین کارڈ یا منفی کورونا ٹیسٹ حاصل کرنا بہت خطرناک ہے۔ کیونکہ ہیکرز آپ کے پیسوں، معلومات یا شناخت کے استحصال میں زیادہ دلچسپی رکھتے ہیں۔‘

انھوں نے بی بی سی کو بتایا کہ ان کی ٹیم نے ایک تاجر سے سائنو فارم ویکسین کی خوراک 750 ڈالر میں خریدی تھی لیکن ابھی تک انھیں یہ فراہم نہیں کی گئی۔

وہ سمجھتے ہیں کہ یہ تاجر جعلساز تھا مگر دوسروں کے پاس اصل ویکسینز ہو بھی سکتی ہیں اور نہیں بھی۔

چیک پوائنٹ دنیا کے ممالک سے مطالبہ کر رہا ہے کہ ویکسین کی تمام دستاویزات کے لیے کیو آر کوڈ سسٹم استعمال کریں تا کہ جعلسازی کو مشکل بنایا جا سکے۔